Dasar tangguh, batal projek baharu tumpuan Dewan Rakyat hari ini

KUALA LUMPUR, – Zulhijjah 1443H, Khamis – Perancangan kerajaan berkaitan dasar menangguh atau membatalkan projek-projek baharu dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman sesawang rasmi Parlimen, soalan berhubung perkara itu diajukan Ahmad Fahmi Mohamed Fadzil (PH-Lembah Pantai) pada sesi Waktu Pertanyaan Menteri yang mahu Perdana Menteri menyatakan perkara tersebut serta menamakan projek berkenaan dengan kos yang dijimatkan.

Turut tersenarai, soalan Wong Hon Wai (PH-Bukit Bendera) kepada Menteri Kanan Pertahanan yang mahu tahu bentuk perancangan kerjasama ketenteraan trilateral (TCA) antara Filipina, Indonesia dan Malaysia serta sama ada kerjasama ketenteraan akan dilanjutkan kepada negara-negara ASEAN lain.

Pada sesi soal jawab pula, Ahmad Fadhli Shaari (PAS-Pasir Mas) meminta Perdana Menteri menyatakan jumlah peruntukan untuk bantuan banjir yang telah disalurkan ke negeri-negeri terkesan bagi mangsa banjir Monsun Timur Laut (MTL) 2021/2022.

Selain itu, Datuk Dr Mohd Hatta Md Ramli (PH-Lumut) meminta Menteri Kanan Kerja Raya menyatakan langkah diambil bagi menangani isu 50,000 kontraktor Bumiputera yang akan gulung tikar akibat kenaikan harga barangan binaan.

Selesai sesi berkenaan, Kementerian Kesihatan dijangka membentangkan untuk bacaan kali kedua serta dibahas Ahli-Ahli Parlimen bagi Rang Undang-Undang Racun (Pindaan) 2022.

Turut menarik perhatian, Rang Undang-Undang Perlembagaan (Pindaan) (No. 3) 2022 dan Peruntukan Larangan Ahli Parlimen Bertukar Parti yang tersenarai di nombor enam aturan mesyuarat.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar sebelum ini berkata rang undang-undang berkenaan dicadang untuk dibahaskan pada 27 dan 28 Julai, tertakluk kepada budi bicara Yang Dipertua Dewan Rakyat.

Selain itu, beliau berkata mesyuarat juga mencadangkan garis masa libat urus Bahagian Hal Ehwal Undang-Undang dan Jabatan Peguam Negara (AGC) bersama Ahli Dewan Rakyat kerajaan diadakan 25 Julai dan libat urus bersama Ahli Dewan Rakyat pembangkang, pada 26 Julai.

Wan Junaidi berkata setelah mendapat kelulusan Dewan Rakyat dan Dewan Negara, rang undang-undang berkenaan akan dipersembahkan kepada Yang di-Pertuan Agong di antara 11 hingga 26 Ogos untuk diperkenankan dan pewartaannya dijangka dilaksanakan antara 29 Ogos hingga 2 Sept ini.

Persidangan Dewan Rakyat kali ini berlangsung selama 12 hari hingga 4 Ogos. – Bernama


Pemilihan UMNO dijangka saji aksi cabar mencabar kem Zahid dan Ismail

Oleh Ainul Illia Meor Suzurudin

BANGI, 28 Zulhijjah 1442H, Sabtu – Pertembungan dalam UMNO ketika ini berpotensi mencetuskan pertarungan lebih hebat antara ‘kem Datuk Seri Dr Ahmad Zahid Hamidi’ dengan ‘kem Datuk Seri Ismail Sabri Yaakob’

Penganalisis politik, Dr Mazlan Ali berkata, Ahmad Zahid sudah nekad akan mengambil tindakan lebih keras terhadap Ahli Parlimen UMNO yang berdegil enggan menuruti keputusan parti.

“Kemungkinan akan berlaku aksi pecat memecat selepas ini,” katanya ketika dihubungi Ismaweb.net, hari ini.

Sebelum ini, Ahmad Zahid yang tidak berpuas hati dengan keputusan Ismail Sabri menyokong Perikatan Nasional (PN), berkata bahawa Ahli Parlimen Bera itu akan berdepan akibat berikutan tindakannya menentang keputusan Majlis Kerja Tertinggi (MKT).

Ahmad Zahid turut mendakwa, Ismail Sabri pada awalnya bersetuju untuk akur kepada keputusan parti untuk menarik sokongan daripada PN, malah memberitahu ahli MKT yang beliau akan menuruti segala keputusan parti.

Bagaimanapun, dalam perutusan khas Perdana Menteri, Tan Sri Muhyiddin Yassin sebelum ini, Ismail Sabri berdiri di belakang Muhyiddin ketika beliau menyatakan masih mempunyai majoriti dan kekal memegang jawatan itu.

Selain itu, Dr Mazlan berkata, kenyataan terbaharu dari Jabatan Pendaftaran Pertubuhan (ROS) yang memaklumkan keputusan UMNO untuk menangguhkan pemilihan parti selama 18 bulan adalah tidak sah, juga akan memberi kesan kepada pergolakan parti itu.

“Ahmad Zahid cuba mengukuhkan cengkamannya terhadap UMNO, tetapi surat ROS sedikit sebanyak boleh mengganggu strateginya.

“Walaupun begitu, saya tidak menjangka Ahmad akan lepaskan jawatannya, tetapi akan terus menumpukan usaha jatuhkan Muhyiddin,” katanya.

Namun, jika Ahmad Zahid gagal menangani isu berkaitan ROS, kemungkinan pemilihan UMNO yang berlangsung nanti akan menyaksikan kem Ismail Sabri mencabar kem Ahmad Zahid, kata Dr Mazlan.

Semalam, Ketua Pengarah ROS, Jasri Kasim berkata, keputusan UMNO menangguhkan pemilihan Majlis Tertinggi (MT), Bahagian dan Cawangan selama 18 bulan adalah tidak sah.

ROS berpandangan, ketetapan itu adalah kerana tempoh pemegang jawatan MT bagi penggal 2018/2021 telah tamat pada 30 Jun lalu.


Umat Islam di Sri Lanka berang jenazah COVID-19 dibakar

COLOMBO, 29 Rabiulakhir 1442H, Selasa – Kemarahan orang awam di Sri Lanka semakin meningkat setelah sekurang-kurangnya 15 jenazah pesakit COVID-19 yang beragama Islam, termasuk seorang bayi, dibakar tanpa keizinan keluarga dan melanggar cara pengebumian Islam.

Pihak berkuasa kesihatan di Sri Lanka menegaskan semua jenazah COVID-19 mesti dibakar – walaupun mereka beragama Islam.

Tindakan itu dibuat selepas keluarga 19 keluarga mangsa COVID-19 Islam yang meninggal dunia menolak untuk menuntut mayat dari bilik mayat di ibu kota Colombo, hingga mencetuskan perintah oleh Peguam Negara, Dappula de Livera.

Setakat ini, sekurang-kurangnya 15 orang – termasuk seorang bayi berusia 20 hari bernama Shaykh telah melalui proses pembakaran tersebut.

Pada hujung minggu, orang ramai mengikat ribuan pita putih ke pintu kubur yang menempatkan krematorium sebagai tanda protes.

Namun, pita itu telah dibuang oleh pihak berkuasa pada pagi Isnin.

Negara kepulauan itu telah mengalami peningkatan kes sejak Oktober, dengan jumlah jangkitan meningkat hampir 10 kali ganda mencatatkan lebih daripada 32,790 kes dan 152 kematian.

Menurut Majlis Muslim Sri Lanka, majoriti korban coronavirus di negara itu beragama Islam walaupun mereka hanya 10 peratus daripada 21 juta penduduk.

Jurucakap Majlis, Hilmy Ahamed berkata, umat Islam takut mendapatkan bantuan perubatan kerana mereka tidak mahu dibakar sekiranya mereka meninggal dunia.

Organisasi Kerjasama Islam bulan lalu mendesak kerajaan untuk mengizinkan umat Islam mengebumikan anggota keluarga mereka ‘sesuai dengan kepercayaan dan kewajiban agama mereka’.

Pertubuhan Kesihatan Sedunia (WHO) juga mengatakan pengebumian harus dibenarkan jika dilakukan dengan langkah berjaga-jaga

Tetapi Sami Buddha yang berpengaruh menegaskan bahawa mayat yang dikuburkan hanya akan mencemari air bawah tanah dan menyebarkan virus. – Agensi


Insiden LRT: Prasarana laksana langkah segera, mantapkan SOP perkhidmatan

KUALA LUMPUR, 30 Syawal 1442H, Jumaat – Prasarana Malaysia Bhd (Prasarana) melaksanakan langkah segera dengan memantapkan prosedur operasi standard (SOP) berkaitan sistem keselamatan, operasi, tenaga kerja dan penyelenggaraan rel untuk perkhidmatan Transit Aliran Ringan (LRT) Laluan Kelana Jaya yang beroperasi secara automatik tanpa pemandu.

Pemangku Presiden dan Ketua Pegawai Eksekutif Kumpulan Prasarana Datin Norlia Noah dalam kenyataan hari ini memaklumkan langkah itu sejajar dengan lima cadangan penambahbaikan jangka pendek yang perlu dilaksanakan dalam tempoh tiga bulan berdasarkan laporan Jawatankuasa Siasatan Insiden Perlanggaran LRT tersebut.

“Langkah-Langkah ini adalah tambahan kepada piawaian antarabangsa dan SOP yang sedia ada. Kami sedang menyemak semula secara menyeluruh struktur, proses dan pematuhan keselamatan, kawalan akses ke trek, protokol untuk komunikasi dan sebagainya supaya kesemua cadangan jangka pendek dapat dilaksanakan,” katanya.

Beliau berkata SOP juga telah diperketat serta-merta untuk menangani sebarang gangguan komunikasi antara Pusat Kawalan Operasi (OCC) dan tren yang dipandu secara manual.

Katanya SOP yang berkuat kuasa mulai 30 Mei lepas termasuk menetapkan keperluan dua pemandu (Hostler) bagi segala pemanduan tren manual untuk jajaran di bawah terowong LRT Laluan Kelana Jaya antara stesen Pasar Seni dan Damai.

Selain itu, OCC dan Hostler diwajib memastikan arah pergerakan tren yang dipandu adalah betul tanpa sebarang kesangsian dan rasa ragu serta membuat tambahan zon perlindungan atau ‘Manual Route Reservation (Automatic Train Protection) Buffer Zone’ kepada tren yang terputus hubungan bagi memastikan tren berhenti pada jarak lebih jauh.

Norlia berkata pergerakan tren secara manual dihadkan dengan kelajuan maksimum pada hanya 20 kilometer (km) sejam dan pengeluaran Buletin Keselamatan secara kerap dan berkala beserta penerangan semula tentang aspek keselamatan dan SOP kepada semua tenaga kerja Prasarana.

Prasarana juga telah mempergiat latihan tindakan kecemasan mini (mini ERP) pada setiap Ahad malam dengan penekanan kepada senario ‘menyelamat tren yang terputus komunikasi dan pemanduan tren manual.’

Beliau berkata latihan ini bertujuan meningkatkan keupayaan staf dan sistem yang digunakan terutama apabila melibatkan kawasan yang sukar diakses seperti terowong bawah tanah dan jejambat.

“Latihan mini ERP ini sebenarnya telah berjalan sejak dahulu dan dilaksanakan dengan pelbagai fokus mengikut keperluan keadaan dan untuk mengendalikan pelbagai bentuk kecemasan,” katanya.

Norlia berkata program latihan itu akan diselaras pada masa hadapan dengan kolaborasi pihak berkuasa seperti Polis Diraja Malaysia, Jabatan Bomba dan Penyelamat Malaysia serta Angkatan Pertahanan Awam Malaysia untuk meningkatkan kemahiran staf dalam menyelamatkan tren berpandukan SOP ini.

Beliau berkata selain memberi kerjasama kepada Jawatankuasa Siasatan itu serta berhubung dengan Kementerian Kewangan, Kementerian Pengangkutan dan Agensi Pengangkutan Awam Darat, fokus utama Prasarana ialah memberikan sokongan serta bantuan sewajarnya kepada penumpang terlibat.

Katanya selain bantuan segera wang ihsan kepada penumpang terbabit, Prasarana menyediakan bantuan kewangan untuk menampung kos perubatan, rawatan susulan dan perbelanjaan lain yang berkaitan serta menyediakan khidmat kaunseling oleh Lembaga Kaunselor Malaysia serta Kementerian Pembangunan Wanita, Keluarga dan Masyarakat.

“Prasarana akan turut memberi laporan berkala tentang pelaksanaan cadangan penambahbaikan khususnya cadangan jangka pendek untuk segera memulihkan sepenuhnya keyakinan terhadap perkhidmatan LRT Laluan Kelana Jaya, yang amat penting untuk urusan harian warga kota,” katanya.

Norlia turut memohon maaf bagi pihak Lembaga Pengarah dan warga kerja Prasarana kepada seluruh rakyat Malaysia dan para penumpang khususnya atas insiden itu serta memaklumkan pihaknya menerima dengan terbuka keputusan laporan awal insiden yang dibentangkan. – Bernama


Ismail Sabri perlu jadi PM lagi selepas 2023

WALAUPUN ada surat layang pada hari terakhir Perhimpunan Agung UMNO, Sabtu lalu, mendakwa Naib Presiden, Datuk Seri Ismail Sabri Yaakob merupakan Perdana Menteri (PM) paling lemah kerana tidak mampu menyelesaikan pelbagai isu. Pada saya, itu adalah tindakan bacul, orang yang kecewa kerana tidak dapat habuan.

Apa jaminan bahawa jika bukan Ismail Sabri sebagai PM, keadaan akan menjadi lebih baik? Jika bertambah buruk bagaimana? Kita sudah saksikan apa yang berlaku ketika Pakatan Harapan (PH) memerintah.

Bermula Ogos 2021, Ismail Sabri menjadi PM, saya tidak nampak akan ‘kegagalan’ seperti yang didakwa oleh surat layang tersebut.

Paling ketara, saya lihat ada PM terdahulu tidak mampu lakukan, Ismail Sabri mampu lakukan.

Saya tidak mahu bincang daripada segi pakej rangsangan ekonomi dan kaedah menangani pandemik COVID19 kerana saya bukan pakar ekonomi dan pakar perubatan.

Apa yang mahu sentuh adalah soal mendaulatkan bahasa Melayu selaku bahasa kebangsaan atau bahasa negara, yang tidak pernah dilakukan oleh PM sebelum ini secara serius. Walau tidak ada dinafikan ada sedikit inisiatif dilakukan.

Belum pernah saya lihat PM terdahulu bercakap akan kesungguhan mendaulatkan bahasa Melayu di peringkat lokal dan global. Kesemua terlalu obsess dengan bahasa Inggeris. Saya tidak nafikan kepentingan bahasa antarabangsa itu

Soalnya, bahasa kita sendiri bagaimana? Takkan nak dibiarkan merempat di negara sendiri sehingga lihat bahasa asing lebih mendominasi? Di Pulau Pinang dan Kajang, misalnya, sudah jadi macam Hong Kong dan Taiwan.

Saya cukup teruja dengan ucapan Ismail Sabri dalam PAU, sebagai berkata kerajaan akan meminda Akta Dewan Bahasa dan Pustaka (DBP) 1959 bagi membolehkan agensi itu mengambil tindakan terhadap mana-mana pelanggaran bahasa Melayu termasuk di peringkat daerah.

Perdana Menteri, berkata Akta DBP yang ada ketika ini tidak memberi kuasa kepada agensi kerajaan itu untuk menjalankan penguatkuasaan terhadap kesalahan bahasa.

Walaupun pihak berkuasa tempatan (PBT) telah diberikan kuasa, nampak PBT tidak mampu melakukannya, sudah hanyut dengan habuan dunia.

Maka, PM mahukan Akta DBP diperkasa dengan DBP diberikan kuasa penguatkuasaan. Misalnya, penggunaan bahasa Melayu di papan-papan tanda, DBP boleh mengambil tindakan terhadap penyalahgunaan kuasa (yang berkaitan hal penggunaan bahasa).

Ismail yang juga Naib Presiden UMNO berkata, bagi terus memartabatkan bahasa Melayu, semua pelajar asing di negara ini wajib mempelajarinya dan perkara itu dipersetujui Menteri Pengajian Tinggi.

Selain itu, pekeliling juga telah dikeluarkan kepada agensi, kementerian dan syarikat berkaitan kerajaan untuk menggunakan bahasa Melayu dalam setiap program.

Saya mahu mencadangkan supaya sekolah vernakular seperti SJKC dan SJKT, turut diarahkan menggunakan bahasa Melayu secara serius walaupun tidak sepenuhnya.

Paling tidak, masa Pengajaran dan Pembelajaran (PnP) mesti ditambahkan daripada 180 minit seminggu pada masa kini kepada 360 minit seminggu.

Semua pengumuman dan notis hendaklah mendahulukan bahasa Melayu daripada bahasa ibundanya.

Dalam kata lain, SJKC tidak boleh beroperasi secina-cinanya, kerana sampai bila-bila pun anak-anak atau murid-murid Cina tidak akan dapat menguasai bahasa Melayu dengan baik.

Mulakan dengan meletakkan nama SJKC dalam bahsa Melayu terlebih dahulu. Kita tidak mahu mereka mendahulukan bahasa Cina daripada bahasa negara, kerana negara ini bukan negara China.

Kita mahu, jika apa jua usaha yang dilakukan masih tidak dapat memandaikan rakyat berkomunikasi dalam bahasa Melayu sudah sampai masanya, tindakan yang lebih tegas dengan menjadikan bahasa Melayu sebagai syarat untuk mendapatkan kewarganegaraan.

Teramat malang sekali, masih ramai rakyat Malaysia, khusus orang Cina yang masih atau tidak boleh langsung berkomunikasi dalam bahasa Melayu.

Selain PM, pemimpin UMNO yang lain mesti menyambut saranan Naib Presiden UMNO ini, untuk menjuarai usaha memartabatkan Bahasa Melayu.

Kita tidak mahu pemimpin UMNO hanya kokok berdegar-degar ekor. Terlalu obses dengan bahasa Inggeris, sehingga bahasa Melayu dianaktirikan.

Seperti saranan PM, sudah tiba masanya kita perlu bangga dengan bahasa Melayu. Justeru, tidak ada sebab untuk kita berasa janggal berbahasa Melayu walaupun di pentas antarabangsa kerana ‘bahasa jiwa bangsa’.

Konsep “bahasa jiwa bangsa” inilah yang menjadi pegangan sampai mati pemimpin ultra kiasu, sebab itu mereka berjaya memartabatkan bahasa ibunda mereka sendiri meskipun berada di bumi orang.

Memberi contoh semasa lawatannya ke Kemboja dan Thailand bulan lepas, Ismail berkata beliau menggunakan bahasa Melayu semasa sidang media bersama pemimpin kedua-dua negara dan akan berbuat demikian pada lawatan keluar negara seterusnya.

Sebagai rakyat, kita amat menyanjung cita-cita PM mahu menjadikan bahasa Melayu sebagai bahasa kedua ASEAN memandangkan lebih 300 juta penduduk di rantau itu menggunakannya sebagai bahasa pertuturan sekali gus menjadikan ia antara bahasa penutur teramai di dunia.

Perkara ini sememang boleh dilakukan jika ada komitmen daripada semua pihak. Bukannya asyik berpolitik. Atau mahu berlagak menunjukkan dia boleh berbahasa Inggeris

Sudah tentu amat menyedihkan jika ada terdapat anak-anak orang Melayu sendiri yang tidak dapat berkomunikasi dalam bahasa Melayu kerana terlalu obses dengan bahasa Inggeris.

Orang Melayu sebegini tidak layak tinggal di Tanah Melayu. Mereka sepatutnya berada di negara yang menjadi pilihan bahasa utamanya.

Kadang-kadang teramat sedih, apabila memperkatakan isu ini, ada dalam kalangan anak-anak pemimpin Melayu sendiri yang tidak tahu berbahasa Melayu kerana terlalu obsess dengan sekolah antarabangsa yang menggunakan bahasa Inggeris.

Kita mesti buang pemikiran ultra kiasu jauh-jauh yang memandang rendah kepada bahasa Melayu. Kepada mereka, bahasa Melayu tidak ada nilai komersial, tidak boleh memperkayakan mereka.

Ultra kiasu hanya berfikir soal duit. Kita memperkatakan soal pembinaan negara bangsa. Mereka yang bertuhankan duit akan lari, tetapi mereka memikirkan pembinaan negara akan tetap setia. Manakah yang kita mahukan.

PROF DR MOHD RIDHUAN TEE ABDULLAH


Agama mana benarkan arak? Khairuddin dituntut beri penjelasan

Oleh Athirah Huda Zalhe

BANGI, 8 Rabiulakhir 1442H, Selasa – Penurunan al-Quran dan perutusan Rasul bertujuan untuk membimbing manusia ke arah kebenaran.

Justeru, bagaimana boleh dikatakan bahawa Allah SWT memberikan hak kepada agama lain meminum arak, sedangkan al-Quran dan Rasul diutuskan supaya umat Islam memimpin manusia dengan keindahan cara hidup Islam.

Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman berkata, apa sahaja arahan dan larangan Allah SWT adalah kebaikan kepada semua manusia, termasuk orang bukan Islam.

Beliau berkata, pengharaman arak bagi orang Islam adalah berasaskan wahyu dan rasional akal bahawa ianya memudaratkan.

“Namun, bagi orang bukan Islam, pengharaman arak itu boleh difahami dan diterima berasaskan kepada pertimbangan rasional.

“Jadi, menjadi tugas umat Islam yang sepatutnya memimpin umat manusia ke arah pemikiran yang rasional,” katanya dalam siaran langsung di Facebook.

Beliau berkata, sekiranya orang bukan muslim tidak boleh menerima al-Quran dan wahyu, maka isu arak boleh dibincangkan dari sudut akal rasional mengenai kebaikan serta keburukan minuman keras itu.

“Itulah dinamakan sebagai hikmah yang menjadi pendekatan BERJASA. Kita ambil pendekatan hikmah sebagai neraca dalam menimbang apa sahaja isu berkait umat manusia.

“Bukannya mengambil pendekatan populis dengan berkata ia adalah kemahuan dan kehendak sebahagian pengundi kita yang bukan beragama Islam. Maka, tak boleh usik hak mereka,” katanya.

Ustaz Mohd Hazizi berkata demikian sebagai mengulas petikan temu bual eksklusif bersama Menteri Perusahaan Perladangan dan Komoditi, Datuk Dr Khairuddin Aman Razali di TV Pertiwi, semalam.

Dalam rakaman berdurasi lebih seminit itu, Dr Khairuddin yang ditanya mengenai pengakhiran bagi industri arak berkata, sekiranya minuman keras memudaratkan, ia patut diharamkan untuk dijual secara umum.

Namun, minum arak adalah hak yang diberikan oleh agama masing-masing, dan ia menjadi hak kepada orang bukan Islam.

“Kerana itu hak yang diberikan oleh Allah SWT kepada agama lain dibenarkan.

“Tetapi, kalau judi, tiada agama yang membenarkan judi. Itu perlu bezakan antara judi dan arak. Arak sebahagian agama membenarkannya, kita akan beri hak kepada mereka,” katanya.

Ditanya, adakah PAS akan mendesak kepada pengharaman arak, menurut Dr Khairudin, hak itu masih diberikan kepada orang bukan Islam kerana ia dibenarkan syariat.

“Cuma, bagaimana penjualan itu mesti kita bincang. Kalau dia dijual secara berleluasa hingga menyebabkan memandu dalam keadaan mabuk, itu memudaratkan rakyat.

“Kita tengok bukan pada isu arak, tetapi isu memudaratkan itu menjadi pertimbangan kita. Maka, selagi ia tak mudaratkan orang bukan Islam, teruskan kerana agama mereka membenarkan,” kata Dr Khairuddin.

Mengulas lanjut, Ustaz Mohd Hazizi menuntut penjelasan Dr Khairuddin berkenaan agama lain yang membenarkan arak seperti dimaksudkannya itu.

“Setahu saya tiada benarkan arak. Jadi mohon definisi agama itu jelas, kerana orang boleh cakap LGBT itu satu agama.

“Atau adakah definisi agama itu termasuk agama tradisi nenek moyang terdahulu atau agama samawi?,” soalnya.


Anwar terkhilaf tuduh Muhyiddin pesan kereta mewah

BANGI,26 Jamadilawal 1444H, Rabu – Bekas Ketua Setiausaha Sulit Perdana Menteri ke-8, Datuk Dr Marzuki Mohamad menyifatkan Datuk Seri Anwar Ibrahim terkhilaf fakta apabila mendakwa Tan Sri Muhyiddin menempah kereta mewah untuk dijadikan kereta rasmi ketika menjadi Perdana Menteri.

Marzuki menjelaskan, kenderaan mewah jenis Mercedes s600 itu tidak pernah ditempah oleh Muhyiddin walaupun menjadi Perdana Menteri ketika itu.

Katanya, Muhyiddin diberikan dua pilihan kereta rasmi iaitu MPV Lexus dan Mercedes s600.

“Kerana terlalu mahal, Muhyiddin meminta Jabatan Perdana Menteri mengkaji dan berunding semula.

“Saya kembalikan minit tersebut kepada pegawai dan ia terhenti di situ sahaja.

“Saya percaya kenyataan Anwar dengan menyatakan Muhyiddin telah memesan kenderaan mewah itu adalah terkhilaf,” katanya dalam kenyataan, hari ini.

Semalam di Dewan Rakyat, Anwar memberitahu Muhyiddin menempah sebuah kereta mewah untuk dijadikan kereta rasmi ketika menjadi Perdana Menteri.

Namun tempahan berkenaan tidak diteruskan oleh Datuk Seri Ismail Sabri dan dibatalkan oleh beliau sendiri.

Marzuki menegaskan, sehinggalah Muhyiddin meletak jawatan pada 16 Ogos 2021, kerajaan tidak pernah menempah kereta mewah berkenaan.

Malah, Marzuki menjelaskan sepanjang Muhyiddin memegang jawatan Perdana Menteri beliau tidak menggunakan kereta rasmi kerajaan sebaliknya menggunakan kenderaan sendiri.

“Muhyiddin menggunakan kereta peribadinya yang sama sejak berada dalam pembangkang, semasa menjadi Menteri Dalam Negeri (KDN), hinggalah menjadi Perdana Menteri dan sehinggalah sekarang,” katanya.


Serangan terbaharu di Perancis angkara pengganas Islam

PARIS, 13 Rabiulawal 1442H, Jumaat – Presiden Perancis, Emmanuel Macron menyifatkan insiden yang mengorbankan tiga orang di Kota Nice semalam sebagai ‘serangan pengganas Islam’ sekali gus mendorong negara itu meningkatkan kawalan keselamatan ke tahap tertinggi.

Bercakap di tempat kejadian, Macron mengecam serangan itu dan melipatgandakan pembelaannya terhadap kebebasan bersuara, walaupun beliau tidak secara jelas menyebut tentang karikatur Nabi Muhammad ﷺ.

“Kami tidak akan menyerah,” katanya, sambil mengumumkan penempatan 3,000 hingga 7,000 anggota pasukan keselamatan antikeganasan Perancis ke seluruh negara, khususnya di gereja, sekolah dan tempat keagamaan lain.

Serangan itu berlaku di tengah-tengah ketegangan terhadap karikatur yang menghina Nabi Muhammad ﷺ dan insiden memenggal kepala seorang guru di pinggir bandar Paris selepas menunjukkan karikatur provokatif di dalam kelas berkaitan kebebasan bersuara.

Umat Islam di Perancis dan luar negara menyifatkan karikatur itu sebagai provokasi yang menyinggung perasaan, bahkan terdapat tuntutan untuk memboikot produk Perancis di seluruh negara Islam.

Serangan berkenaan berlaku di Basilica of Notre-Dame de L’Assomption – sebuah gereja – sebelum pukul 9 pagi, semalam.

Menurut pendakwa antikeganasan, Jean-François Ricard, tiga orang disahkan terkorban iaitu seorang lelaki berusia 55 tahun serta dua wanita masing-masing dalam lingkungan 44 dan 60 tahun.

Ricard mengenal pasti suspek sebagai warganegara Tunisia berusia 21 tahun yang tiba di Eropah melalui pulau Lampedusa di Itali bulan lepas.

“Ketika polis tiba di gereja, lelaki itu mendekati mereka, sambil berteriak, ‘Allahu akbar’ atau ‘Tuhan maha agung’ dalam bahasa Arab,” kata Ricard.

Suspek kemudian ditembak oleh polis Perancis dan dibawa ke sebuah hospital, di mana dia menjalani pembedahan serta dilaporkan berada dalam keadaan kritikal, katanya lagi.

Ricard berkata, senaskah al-Quran dijumpai di tangan suspek serta sebilah pisau berukuran hampir 12 inci yang dipercayai digunakan dalam serangan itu. – Agensi


Turki perkenal konsep jihad dalam buku teks sekolah

ANKARA, 29 Zulhijjah 1443H, Jumaat – Kementerian Pendidikan Turki setuju memasukkan konsep jihad bersenjata dalam buku teks mata pelajaran agama gred 12 bagi sekolah awam seluruh negara.

Buku teks berkenaan menggambarkan ideologi Parti Keadilan dan Pembangunan (AKP) yang diketuai Presiden Recep Tayyip Erdogan.

Buku teks yang dikarang Abdullah Açık, Veli Karataş and Mustafa Yılmaz itu diterbitkan oleh pejabat percetakan kerajaan dan diedarkan dengan tajuk Asas Kepercayaan Agama Islam.

Buku tersebut menekankan tindakan jihad adalah perkara wajib bagi semua orang Islam namun malangnya kini ia dilihat sebagai tindakan yang buruk pada pandangan orang bukan Islam.

Malah masyarakat bukan Islam mendakwa jihad adalah perbuatan yang tidak membawa kebaikan dan sesuatu yang perlu dielakkan.

Bagaimanapun buku yang diterbitkan oleh percetakan kerajaan Turki itu tidak mengaitkan perkara jihad melibatkan organisasi pengganas seperti ISIS, Al-Qaeda serta kumpulan pengganas lain yang menyalahgunakan konsep jihad untuk aktiviti pembunuhan, rogol dan jenayah lain.

Kandungan buku tersebut diluluskan sebagai bahan pengajian gred 12 oleh Kementerian Pendidikan Turki.

Buku tersebut juga menerangkan perjalanan pengasas zaman Uthmaniyyah yang menjadikan jihad sebagai cara hidup mereka sehingga sanggup berkorban apa sahaja ke arah jalan yang diredai Allah. – Agensi


Rasuah: Lima anggota penguat kuasa sebuah agensi direman enam hari

ALOR SETAR, 26 Safar 1445H, Selasa – Lima anggota penguat kuasa sebuah agensi direman enam hari bermula hari ini bagi membantu siasatan kes meminta dan menerima rasuah daripada pemilik bot nelayan di negeri ini, antara 2018 hingga 2021.

Perintah reman terhadap kesemua mereka dikeluarkan Majistret Siti Norhidayah Mohd Noor di Kompleks Mahkamah Alor Setar.Terdahulu, kesemua suspek tiba di pekarangan mahkamah kira-kira 8.30 pagi diiringi pegawai Suruhanjaya Pencegahan Rasuah Malaysia (SPRM).

Lima suspek tersebut adalah antara sembilan penguat kuasa yang ditahan SPRM semalam kerana dipercayai meminta dan menerima rasuah daripada pemilik bot nelayan dan ‘runner’ antara 2018 hingga 2021.

Semua anggota penguat kuasa berkenaan disyaki menerima rasuah tersebut sebagai balasan bagi melindungi dan tidak mengambil tindakan undang-undang terhadap bot-bot nelayan yang melakukan kesalahan di bawah Akta Perikanan 1985.

Turut ditahan semalam ialah dua orang awam yang dipercayai memberi rasuah sebanyak kira-kira RM300 hingga RM7,000 kepada sembilan anggota penguat kuasa terbabit yang berkhidmat di Kuala Kedah, Batu Uban dan Langkawi.

Kesemua 11 suspek berusia antara 30-an hingga 50-an itu ditahan antara 10 pagi hingga 12 tengah hari ketika hadir memberi keterangan di pejabat SPRM Alor Setar.

Selain lima penguat kuasa yang direman hari ini, suspek lain termasuk dua orang awam yang ditahan telah dilepaskan atas jaminan SPRM selepas keterangan mereka diambil.

Pengarah Bahagian Perisikan SPRM, Datuk Azmi Kamaruzaman ketika dihubungi berkata, kes tersebut disiasat mengikut Seksyen 17 (a) Akta SPRM 2009. – Bernama


Belanjawan 2021 tidak akan dipolitikkan: Tengku Zafrul

KUALA LUMPUR, 10 Rabiulawal 1442H, Selasa – Menteri Kewangan, Tengku Datuk Seri Zafrul Abdul Aziz hari ini melahirkan keyakinan bahawa Belanjawan 2021 tidak akan dipolitikkan dan mendapat sokongan jitu daripada ahli-ahli Parlimen demi kemakmuran bersama.

“Insya-Allah, moga unjuran pemulihan ekonomi dapat dicapai menjelang tahun depan,” katanya.

Menurut Tengku Zafrul, Belanjawan 2021 akan meneruskan momentum pemulihan ekonomi yang telah digerakkan sejak bulan Mei yang lalu serta menerusi semua pakej rangsangan ekonomi, iaitu Pakej Rangsangan Ekonomi Prihatin Rakyat (PRIHATIN), PRIHATIN PKS+, Pelan Jana Semula Ekonomi Negara (PENJANA) dan KITA PRIHATIN.

Beliau memetik peringatan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk semua memberhentikan segala ‘politicking’ yang telah menganggu kestabilan negara.

Tengku Zafrul seterusnya berkata, Yang di-Pertuan Agong turut menegaskan bahawa Belanjawan Negara 2021 yang akan dibentangkan di sidang Parlimen adalah amat penting kepada rakyat bagi menangani wabak COVID-19 dan memulihkan ekonomi negara.

“Sehubungan itu, saya ingin berkongsi bahawa saya dan warga Kementerian Kewangan sedang berusaha dengan penuh komitmen dan dedikasi untuk menyediakan Belanjawan 2021 yang komprehensif dan tertumpu kepada kesejahteraan rakyat, kelangsungan perniagaan dan ketahanan ekonomi.

“Marilah kita bersama-sama berganding bahu demi negara Malaysia yang tercinta,” kata beliau ketika membentangkan laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-27 menerusi akaun Facebook hari ini.

Sementara di dalam laporan berkenaan, beliau berkata, di bawah inisiatif untuk menyokong sektor pertanian dan makanan menerusi suntikan pembiayaan dan modal pusingan, sejumlah RM30.3 juta telah disalurkan setakat 16 Oktober, memanfaatkan 3,759 PKS mikro pertanian.

Untuk Kempen e-Dagang bagi Perusahaan Mikro, Kecil dan Sederhana, yang diterajui oleh Perbadanan Ekonomi Digital Malaysia (MDEC) dan dilancarkan pada akhir Jun bagi membantu perniagaan tempatan, beliau berkata 20 platform e-dagang telah menyokong usaha ini sebagai rakan pelaksana strategik.

“Sehingga bulan Oktober, lebih 45,000 perusahaan mikro, kecil dan sederhana (PMKS) baharu telah mendaftar bersama rakan strategik itu dan lebih 115,000 PMKS telah mendapat manfaat yang pelbagai.

“Jumlah jualan yang telah berjaya dijana melalui kempen ini adalah melebihi RM332 juta,” katanya.

Mengenai kempen “Shop Malaysia Online” PENJANA – inisiatif antara kerajaan dan 22 platform e-dagang untuk menggalakkan pembelian barangan penjual tempatan secara atas talian melalui pemberian baucar digital – beliau berkata, sejak dilancarkan pada 1 Ogos, ia telah berjaya menjana jualan bernilai RM896 juta dan memanfaatkan 7.8 juta pengguna serta lebih 213,000 penjual tempatan dari seluruh negara.

“Dalam masa yang singkat, lebih RM1.2 bilion penjualan atas talian telah berjaya diperolehi daripada kedua-dua inisiatif ini,” tambah beliau. – Bernama


Addy Kanna, Alvin ditahan di bawah POCA selama 2 tahun

KUALA LUMPUR, 15 Rabiulakhir 1442H, Selasa – Alvin Goh dan Addy Kanna yang merupakan suspek utama kes judi dalam talian ditahan di bawah Akta Pencegahan Jenayah (POCA) selama dua tahun.

Turut ditahan di bawah akta sama adalah dua anggota polis.

Alvin atau nama sebenarnya Goh Leong Yeong akan ditahan di Penjara Simpang Renggam, Johor bersama seorang lagi anggota polis, manakala Addy pula ditahan di Penjara Pokok Sena, Kedah.

Manakala, seorang lagi anggota polis ditahan di Penjara Bentong, Pahang.

Sinar Harian melaporkan, hukuman berkenaan diputuskan oleh Lembaga Pencegahan Jenayah (LPJ), Kementerian Dalam Negeri, Jumaat lalu.

Sementara itu Pengarah Jabatan Siasatan Jenayah Bukit Aman, Datuk Huzir Mohamed mengesahkan penahanan terbabit memaklumkan akan mengeluarkan kenyataan dalam masa terdekat.

Terdahulu, Suruhanjaya Pencegahan Rasuah Malaysia (SPRM) menahan Alvin dan Addy ditahan pada 2 dan 3 Oktober lalu selepas disyaki terlibat dengan aktiviti Macau Scam dan judi dalam talian yang mensasarkan mangsa di China dan bekerjasama dengan sindiket penipuan di luar negara.

SPRM turut merakam keterangan beberapa selebriti terkenal serta menahan beberapa pegawai dan anggota polis bagi membantu siasatan.


3 pertubuhan mohon jadi pencelah cabar absahan sekolah vernakular

BANGI, 2 Muharram 1442H, Jumaat – Tiga pertubuhan memfailkan permohonan untuk menjadi pencelah dalam saman difailkan Ikatan Guru-Guru Muslim Malaysia (i-Guru) di Mahkamah Tinggi di Kota Bharu bagi mencabar kewujudan sekolah vernakular di negara ini.

Peguam, T Gunaseelan yang mewakili Majlis Bahasa Cina, Persatuan Bahasa Tamil dan Gabungan Persatuan Bekas Pelajar Sekolah Tamil berkata, permohonan itu difailkan awal minggu ini.

Ketiga-tiga pertubuhan itu dalam permohonan berkata, mereka mempunyai kepentingan langsung dalam kes itu dan akan menjadi pihak terjejas jika plaintif berjaya dalam saman.

Pengerusi Majlis Bahasa Cina, Heng Hong Chai; Pengerusi Persatuan Bahasa Tamil, R Permalu dan Pengerusi Gabungan Persatuan Bekas Pelajar Sekolah Tamil, M Kumaran juga mengesahkan afidavit untuk menyokong permohonan mereka.

Gunaseelan seperti dipetik portal FMT berkata, beliau juga akan memohon kes di Kota Bahru dipindahkan ke Kuala Lumpur untuk didengar bersama tindakan serupa yang difailkan di ibu negara, jika permohonan menjadi pencelah oleh anak guamnya berjaya.

Sebelum ini, i-Guru memfailkan saman di Mahkamah Tinggi Kota Bharu berkaitan keabsahan sekolah-sekolah vernakular.

Saman berkenaan difailkan terhadap Menteri Pendidikan dan kerajaan Malaysia bagi mencabar Perlembagaan mengikut Seksyen 17 dan 28 Akta Pendidikan 1996.

I-Guru yang lantang mempertahankan pendidikan sekolah satu aliran mengarahkan barisan peguam Datuk Shahrudin Ali, Hannan Ishak, Faidhur Rahman Hadi, Nadia Aziz dan Nazira Rahim bagi mendapatkan keputusan berkait undang-undang di mahkamah.

Pada 8 Januari lalu, gerakan Islam, Ikatan Muslimin Malaysia (ISMA) juga memfailkan writ saman berhubung keabsahan sekolah vernakular.

Presiden ISMA, Haji Aminuddin Yahaya berkata, sudah tiba masanya mahkamah meletakkan satu titik pengakhiran terhadap sekolah vernakular yang sejak dahulu lagi mewujudkan polemik dalam memupuk perpaduan kaum di Malaysia.

Pada 16 November lalu, Gabungan Pelajar Melayu Semenanjung (GPMS) dan Majlis Pembangunan Pendidikan Islam Malaysia (MAPPIM), telah memfailkan writ saman bagi mendapatkan pengisytiharan bahawa kewujudan sekolah-sekolah Jenis Kebangsaan Cina dan Tamil adalah bercanggah Perlembagaan Persekutuan.


Usul undi tidak percaya bukan unik dalam sistem negara

KUALA LUMPUR, 27 Safar 1442H, Khamis – Speaker Dewan Rakyat Datuk Azhar Azizan Harun menegaskan bahawa kedudukan usul undi tidak percaya dalam Peraturan Mesyuarat Dewan Rakyat bukanlah unik kepada sistem yang diamalkan negara.

Beliau berkata sistem yang diamalkan di Australia juga hampir serupa dengan amalan di Malaysia yang mana sesuatu usul undi tidak percaya tidak akan dipercepatkan perbahasannya tanpa penerimaan oleh seorang menteri.

Bagaimanapun, Azhar menekankan bahawa apa-apa usul yang dibuat dan diberi pemberitahuannya kepada beliau atau pun Setiausaha Dewan Rakyat mengikut Peraturan Mesyuarat akan dikendalikannya mengikut undang-undang sedia ada.

“Saya merujuk kepada surat Yang Berhormat Mulia (YBM) Tan Sri Tengku Razaleigh bin Tengku Mohd Hamzah bertarikh 25 September 2020 kepada saya dan surat jawapan daripada saya bertarikh 29 September 2020 kepada YBM Tengku Razaleigh.

“Saya difahamkan bahawa surat-surat itu telah diedarkan oleh pejabat YBM Tengku Razaleigh dan telah menjadi pengetahuan umum.

“Pertama sekali saya ingin mengucapkan jutaan terima kasih kepada YBM Tengku Razaleigh kerana telah memberi peluang kepada saya untuk memberi penerangan mengenai kedudukan usul undi tidak percaya yang YBM fikirkan dihalang daripada dibahaskan dengan cara penyenaraiannya di penghujung senarai perbahasan,” katanya.

Menurut Azhar, beliau telah menjawab kemusykilan Tengku Razaleigh secara bertulis dalam surat jawapannya dan turut mengucapkan terima kasih kepada Pengerusi Jemaah Penasihat UMNO itu atas kesudian memberi peluang kepadanya untuk menerangkan kedudukan perkara berkenaan secara lisan.

Terdahulu, Tengku Razaleigh meminta usul tidak percaya terhadap Perdana Menteri diberi keutamaan untuk dibahas pada persidangan Dewan Rakyat akan datang, yang dijadual bermula 2 November ini.

Gesaan itu dibuat menerusi surat yang dihantar kepada Yang Dipertua (Speaker) Dewan Rakyat pada 25 September lalu, yang dikongsi kepada media hari ini.

Tengku Razaleigh berpandangan usul itu penting dalam menentukan Perdana Menteri mendapat kepercayaan Dewan Rakyat selaras dengan Perkara 43 Perlembagaan Persekutuan.

Surat Tengku Razaleigh itu merujuk usul tidak percaya terhadap Perdana Menteri Tan Sri Muhyiddin Yassin yang dikemukakan Ahli Parlimen Langkawi Tun Dr Mahathir Mohamad pada persidangan Dewan Rakyat Mei lalu dan dibawa pada persidangan Julai.

Pendedahan itu turut menyertakan surat jawapan Azhar yang antara lain menyatakan dakwaan Perdana Menteri tidak membenarkan Usul Tidak Percaya dibahaskan adalah tidak benar dan menjelaskan susunan Aturan Urusan Mesyuarat lepas dibuat bekas Yang Dipertua Dewan Tan Sri Mohamad Ariff Mohd Yusof. – Bernama


Proklamasi darurat bukti PN belajar daripada kesilapan

Oleh Ainul Illia Meor Suzurudin

BANGI, 3 Rabiulakhir 1442H, Khamis – Proklamasi darurat di Parlimen Batu Sapi yang diperkenankan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah selepas memperhalusi penjelasan Perdana Menteri, Tan Sri Muhyiddin Yassin berhubung syor itu, semalam, adalah satu keputusan signifikan.

Presiden Peguam-Peguam Muslim Malaysia (PPMM), Datuk Zainul Rijal Abu Bakar berkata, meskipun darurat bagi sebahagian tempat di negara ini bukanlah pertama kali diisytiharkan, namun keputusan tersebut memberi kelegaan buat rakyat di kala negara berdepan wabak COVID-19.

“Darurat pernah dilakukan sebelum ini di seluruh negeri Kelantan dan kawasan di Johor dan lain-lain. Tetapi kesan pengisytiharan darurat Batu Sapi kali ini, secara langsung adalah untuk melewatkan Pilihan Raya Kecil (PRK) Batu Sapi.

“Namun begitu, ini tidaklah bermakna tentera mengambil alih kawasan tersebut. Yang di Pertuan Agong nyata telah berpuas hati terdapat keperluan untuk mengisytiharkan darurat tersebut berdasarkan Perkara 150 Perlembagaan Persekutuan,” katanya ketika dihubungi Ismaweb.net, hari ini.

Pada masa sama, Zainul Rijal berkata, keputusan ini juga menunjukkan bahawa kerajaan Perikatan Nasional (PN) telah belajar daripada situasi kenaikan mendadak kes COVID-19 selepas Pilihan Raya Negeri (Sabah), September lalu.

“Bagi mengelakkan daripada penyebaran COVID-19 adalah molek PRK ini ditangguhkan,” katanya.

Dalam pada itu, beliau berkata, syor ini juga sesuai buat PRK lain yang bakal diadakan di masa akan datang.

“Ini adalah kerana sekiranya diteruskan PRK ramai yang akan menumpu dan datang ke kawasan tersebut dan menyebabkan risiko jangkitan.

“Kita tak boleh halang orang berkempen secara sah atau mengunjungi rumah ke rumah untuk berkempen. Di sinilah risiko penyebaran wabak akan berlaku,” katanya.

Kerusi Parlimen Batu Sapi diisytiharkan kosong berikutan kematian penyandangnya, Datuk Liew Vui Keong dari Parti Warisan Sabah, pada 2 Oktober lalu akibat jangkitan paru-paru.

Susulan itu, Suruhanjaya Pilihan Raya (SPR) menetapkan 23 November ini sebagai hari penamaan calon manakala 1 Disember hari undi awal dan hari mengundi pada 5 Disember depan.

Semalam, Agong telah mengisytiharkan Proklamasi Darurat di Parlimen Batu Sapi, sekali gus membatalkan PRK bagi kerusi itu.

Proklamasi darurat berdasarkan Fasal (1) Perkara 150 Perlembagaan Persekutuan dilakukan selepas memperhalusi penjelasan Muhyiddin yang mempersembahkan nasihat beliau susulan keputusan mesyuarat Jemaah Menteri berhubung keperluan perisytiharan darurat

Seri Paduka pada petang semalam telah menerima menghadap Perdana Menteri di Istana Negara dan mendengar taklimat daripada Ketua Setiausaha Negara, Tan Sri Mohd Zuki Ali; Peguam Negara, Tan Sri Idrus Harun; Ketua Pengarah Kesihatan, Tan Sri Dr Noor Hisham Abdullah dan Pengerusi SPR, Datuk Abdul Ghani Salleh.


Polis rampas 13.77 kg dadah, 2 ahli sindiket di Johor tumpas

BANGI, 7 Jamadilawal 1442H, Selasa – Polis Diraja Malaysia (PDRM) berjaya menumpaskan dua ahli sindiket pengedaran dadah di negeri Johor.

Suspek lelaki berumur lingkungan 31 hingga 38 tahun itu ditangkap dalam satu serbuan yang dijalankan Jabatan Siasatan Jenayah Narkotik Bukit Aman dan Johor di sekitar Seri Alam pada 20 Disember lalu.

Ketua Polis Johor, Datuk Ayob Khan Mydin Pitchay berkata, hasil serbuan itu pihak polis turut merampas 13.77 kilogram dadah jenis heroin bernilai RM153,178.

Beliau berkata, pihaknya turut menyita empat buah kenderaan, wang tunai ringgit Malaysia dan Singapura, serta barang kemas bernilai RM185,775.

“Hasil saringan urin mendapati kedua-dua suspek positif dadah jenis MOP dan THC manakala hasil semakan rekod mendapati satu suspek mempunyai rekod lampau jenayah.

“Kesemua suspek telah direman selama tujuh hari bermula 21 Disember 2020 sehingga 27 Disember 2020 untuk siasatan lanjut di bawah Seksyen 39B ADB  dan Seksyen 15(1) (a) Akta Dadah Berbahaya 1952,” katanya dalam kenyataan, hari ini.

Ayob Khan turut berharap masyarakat akan terus menyalurkan maklumat berkaitan aktiviti dadah yang berlaku di sekeliling mereka.


20 maut ICU pesakit COVID-19 di Iraq terbakar

BAGHDAD, 13 Ramadan 1442H, Ahad – Sekurang-kurangnya 20 maut manakala puluhan yang lain cedera dalam kebakaran di unit rawatan rapi (ICU) – menempatkan pesakit COVID-19 – di hospital Ibn al-Khatub, Baghdad.

Kebakaran berlaku dipercayai disebabkan letupan simpanan silinder oksigen, kata sumber perubatan.

Anggota bomba dan penyelamat dikerahkan ke tempat kejadian bagi usaha memadamkan kebakaran dan memindahkan pesakit di wad berhampiran.

Ketua unit pertahanan awam negara itu memaklumkan bahawa operasi menyelamat telah berjaya memindahkan kira-kira 90 mangsa di hospital berkenaan.

Setakat ini, punca letupan silinder oksigen masih belum diketahui, namun kerja-kerja memadamkan kebakaran telah selesai dan siasatan juga dimulakan. –  Agensi


SJR sempadan negeri ditutup bermula tengah malam ini

BANGI, 3 Rabiulawal 1443H, Ahad – Polis Diraja Malaysia (PDRM) akan menutup sekatan jalan raya (SJR) di sempadan negeri bermula tengah malam ini.

Tindakan itu dilaksanakan susulan pengumuman kerajaan bahawa aktiviti rentas negeri bagi golongan yang lengkap divaksinasi dibenarkan bermula 11 Oktober ini.

Walaupun begitu, Ketua Polis Negara, Datuk Sri Acryl Sani Abdullah Sani berkata, SJR di kawasan dikenakan Perintah Kawalan Pergerakan Diperketatkan (PKPD), SJR Ops Benteng dan SJR Cegah Jenayah Keselamatan akan dikekalkan.

“Meskipun tiada SJR di sempadan negeri, PDRM akan menggerakkan pasukan pematuhan prosedur operasi standard (SOP) bagi memastikan masyarakat sentiasa mematuhi dan mengamalkan SOP.

“Pemeriksaan akan dijalankan secara rawak di lokasi-lokasi tumpuan umum berdasarkan peruntukan di bawah Akta Pencegahan dan Pengawalan Penyakit Berjangkit 1988 (Akta 342),” katanya dalam kenyataan hari ini.

Justeru, beliau menasihatkan masyarakat untuk tidak mengambil lewa terhadap kelonggaran pergerakan yang diberikan dan sentiasa mengamalkan tahap pematuhan SOP demi mengelakkan penularan COVID-19 kembali meningkat.


Kerajaan tak ambil iktibar, negara boleh terdedah varian Delta Plus, Lambda

BANGI, 30 Zulhijjah 1442H, Isnin – Rakyat menggesa kerajaan untuk mempertimbangkan semula kebenaran pengembara dari luar negara yang sudah lengkap dua dos vaksin menjalani kuarantin kendiri di rumah.

Rata-rata mereka bimbang kelonggaran itu akan mendedahkan negara terhadap risiko varian baharu seperti Delta Plus dan Lambda, yang didakwa kebal daripada vaksin COVID-19.

“Virus Lambda dan Delta Plus yang lebih ganas akan membunuh lebih ramai rakyat Malaysia jika kita longgarkan kemasukan dari luar negara tanpa tempat kuarantin,” kata pemilik akaun NC Chong.

“Saya tak yakin kelonggaran menjamin keselamatan dan risikonya mesti ada di kalangan kita yang berisiko mendapat jangkitan walaupun individu itu telah lengkap dua dos,” tulis pemilik akaun Whitehouse Flowers.

Pemilik akaun War Joe mengingatkan kerajaan bahawa individu yang lengkap suntikan vaksin masih boleh menjadi pembawa jangkitan kepada individu lain, terutama mereka yang belum menerima imunisasi.

“Dengan kemasukan pengembara dari luar negara terutama negara yang mencanak naik akibat varian Delta dan Delta Plus, negeri fasa 1 akan kekal begitu dan negeri-negeri fasa 2 akan kembali ke fasa 1,” kata Ren Zafarina StewaRT.

“Pembukaan yang mengundang permasalahan berulang seperti kluster Sivaganga di bahagian utara. Kerajaan sepatutnya ambil iktibar dan belajar daripada kegilaan ini,” tulis Muhd Firdaus.

Sebahagian netizen juga berpendapat bahawa kelonggaran diberikan kerajaan adalah terlalu awal, sedangkan negara belum mencapai 80 hingga 100 peratus kadar dua dos vaksinasi.

“Kelonggaran untuk merentas dalam atau luar negara adalah satu tindakan yang tidak patut dan juga merupakan risiko yang amat bahaya,” kata Ramachandran Nagiah.

“Sepatutnya kerajaan perlu buat ‘total lockdown’ dari sekarang, bukannya beri sedikit kebebasan. Perlu tegas dan belajar daripada kesilapan,” tulis Al Fatih.

Semalam, Perdana Menteri, Tan Sri Muhyiddin Yassin mengumumkan kelonggaran untuk pengembara warganegara atau bukan warganegara yang pulang atau tiba dari luar negara dan lengkap menerima suntikan dua dos vaksin.

Beliau berkata, golongan itu dibenarkan menjalani kuarantin wajib di rumah yang berkuat kuasa mulai esok.

Bagaimanapun, kelonggaran berkenaan dikritik bekas Perdana Menteri, Datuk Seri Najib Razak yang menyifatkan tindakan kerajaan sebagai satu ‘kegilaan tahap maksimum’.


Bangsa lupa sejarah silam akan terus ulang kesilapan lampau

BANGI, 12 Rabiulawal 1444H, Ahad – Bangsa yang tidak menghayati sejarah silamnya akan terus mengulangi kesilapan lampau.

Malah, tidak keterlaluan jika dikatakan bangsa berkenaan sebagai rugi kerana lupa akan tinta lampau yang pernah dilalui.

Perkara itu merupakan luahan hati bekas Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya setelah kecewa melihat sejarah Kedah Tua kurang diangkat generasi kini.

Padahal, katanya, Kedah Tua telah membina ketamadunan Melayu lebih awal daripada Melaka sehingga dikatakan sehebat Yunani, Parsi dan China.

“Pelbagai teori yang telah digali oleh para pengkaji dan ahli akademik mengenai sejarah lampau Kedah Tua.

“Namun banyak kesan ketamadunan Kedah Tua yang serba lama masih tidak ditemukan lagi kerana kurangnya sokongan dari pihak berkuasa di mana usaha ini perlukan dana yang sangat banyak.

“Saya percaya, bangsa yang melupakan dan tidak menghayati sejarah silamnya akan pasti akan terus mengulangi kesilapan lampaunya dan terus rugi,” katanya menerusi satu kenyataan.

Aminuddin berkata, perkara itu berbeza dengan negara-negara lain terutamanya di Eropah.

Katanya, walaupun catatan sejarah mereka sudah banyak namun penyelidikan terus dijalankan bagi mengkaji ke garis masa yang lebih silam.

Katanya lagi, ini bagi mencari kesan-kesan kegemilangan lampau untuk menghidupkan jati diri bangsa mereka.


Apa motif jemput doktor Sikh berceramah di masjid?

BANGI, 23 Ramadan 1444H, Jumaat – Apakah motif sehingga menjemput doktor bukan Islam menyampaikan syarahan isu berhenti merokok di masjid?

Demikian persoalan ditimbulkan Pertubuhan-Pertubuhan Pembela Islam (PEMBELA), susulan mengulas satu hantaran di media sosial membabitkan sebuah masjid di Bangsar yang dilaporkan menjemput seorang doktor berketurunan Sikh untuk berkongsi ilmu mengenai berhenti merokok.

Video yang dimuat naik seorang pemilik akaun Twitter itu memaparkan seorang individu, dipercayai doktor memakai turban merah sedang menyampaikan syarahan kepada jemaah di masjid berkenaan, yang didakwa berlaku minggu lalu.

Cakna dengan hantaran itu, PEMBELA dalam kenyataan kesal kerana seolah-olah sudah tiada doktor Melayu-Islam yang mampu menyampaikan syarahan sedemikian.

“Sedangkan ramai ilmuwan, pakar dan ahli Melayu-Islam yang mahir dalam bidang masing-masing.

“Kenapa perlu dijemput mereka yang bukan Islam ke masjid untuk menyampaikan ilmu?

“Bahkan, jika ingin berbahas mengenai topik ‘berhenti merokok’, sudah pasti ramai lagi ilmuwan Melayu-Islam yang mampu berceramah mengenai isu tersebut,” katanya.

PEMBELA mempersoalkan, apakah keadaan itu berpunca daripada sikap orang Melayu-Islam yang sememangnya pemurah dan terlalu gemar bertolak ansur dalam pelbagai aspek.

“Hingga ada komen-komen dari orang ramai, excellent example of tolerance Malaysian style. Hope to see more of this to showcase our lovely Malaysia. Apa sudah jadi?,” katanya.


Dong Zong pertahan isu guru ganti SJKC, dakwa KPM gagal selesai masalah kekurangan guru

BANGI, 13 Rejab 1443H, Selasa – Dong Zong dan Jiao Zong (Dong Jiao Zong) tampil mempertahankan beberapa Sekolah Jenis Kebangsaan Cina (SJKC) di Kuala Lumpur yang menerima surat dari Jabatan Pendidikan berhubung isu pengambilan guru ganti, kerana didakwa dibuat tanpa permohonan Kementerian Pendidikan (KPM).

Sebelum ini, Timbalan Menteri Pendidikan, Senator Datuk Dr Mah Hang Soon dalam kenyataan di Facebooknya memuat naik surat Jabatan Pendidikan Wilayah Persekutuan Kuala Lumpur kepada semua guru besar SJKC bertarikh 15 Disember 2021.

Menerusi surat itu menyebut Mesyuarat Pengurusan Jabatan Pendidikan Wilayah Persekutuan Kuala Lumpur pada 30 November 2021 telah memutuskan supaya pihak pentadbir mematuhi pengurusan pengambilan guru ganti di sekolah.

Hang Soon berkata, arahan khas itu dikeluarkan Jabatan Pendidikan Kuala Lumpur susulan aduan diterima KPM dari guru penolong kanan sebuah SJKC di Kuala Lumpur tahun lalu, berkenaan guru besar dan sebahagian guru di SJKC tidak mengikut jumlah masa mengajar yang mencukupi.

Katanya, hasil siasatan KPM mengenai perkara itu mendapati bahawa dakwaan terbabit adalah benar dan tindakan telah diambil terhadap SJKC berkenaan.

Tampil mempertahankan SJKC terlibat, Dong Jiao Zong meluahkan kebimbangan terhadap arahan Jabatan Pendidikan supaya permohonan guru sementara dan guru ganti hanya perlu melalui sistem MySTEP dan bukan Persatuan Ibu Bapa dan Guru (PIBG).

“Dong Jiao Zong yang turut menghadiri program dalam talian yang diadakan oleh Timbalan Menteri Pendidikan, Datuk Dr Mah Hang Soon telah meminta Kementerian Pendidikan mengkaji semula keputusan ini agar pendekatan yang lebih fleksibel dapat dilaksanakan bagi menangani keperluan mendesak kekurangan guru di SJKC.

“Masalah kekurangan guru di SJKC yang serius masih gagal diselesaikan oleh Kementerian Pendidikan walaupun sudah berdekad lamanya dan ini telah menjejaskan operasi dan aktiviti pengajaran di SJKC,” kata dua pertubuhan pendidikan Cina itu dalam satu kenyataan bersama.

Dong Jiao Zong berkata, KPM telah meluluskan permohonan ramai guru yang mahu berkhidmat di negeri lain pada hujung tahun lalu, yang menyebabkan masalah kekurangan guru bertambah teruk.

Katanya, kementerian itu perlu menyemak secara menyeluruh mekanisme sedia ada dan menyelarasnya bagi memastikan setiap kekosongan guru diisi sepenuhnya sebelum sesi persekolah bermula.

“Walaupun KPM telah melancarkan program pengambil 18,702 guru untuk sekolah pelbagai aliran pada Julai tahun lalu, jumlah pemohon untuk beberapa mata pelajaran SJKC menunjukkan penurunan dan mengundang rasa tidak puas hati kerana pihak sekolah tidak pasti sama ada kekosongan itu akan diisi mengikut masa, sehingga perlu membayar guru ganti dan guru sementara dari poket sendiri melalui Lembaga Pengurus Sekolah atau PIBG demi kelancaran operasi harian sekolah yang akan menjejaskan hak dan kepentingan murid.

“Pengambilan guru sementara di SJKC adalah tindakan sukarela masyarakat untuk membantu pendidikan negara dalam menangani masalah kekurangan guru terlatih,” dakwa Dong Jiao Zong.

Pertubuhan itu mendakwa, walaupun sistem MySTEP bertujuan memastikan kualiti pengajaran, namun prosedur sistem berkenaan menyusahkan dan banyak permohonan tidak dilulus segera menyebabkan aktiviti pengajaran di sekolah terganggu.

Justeru, Dong Jiao Zong meminta KPM meneliti semula langkah itu dan memudahkan sistem serta prosedur permohonan berkaitan supaya tidak mengganggu sesi pengajaran di SJKC yang akan menjejaskan kemajuan murid.

“Dalam program online tersebut, Timbalan Menteri Pendidikan, Datuk Dr Mah Hang Soon telah memberitahu Dong Jiao Zong dan pertubuhan lain bahawa SJKC masih boleh mengupah guru sementara, tetapi mesti terlebih dahulu memohon kepada jabatan pendidikan.

“Ini diikuti saranan Dong Jiao Zong yang mahu KPM mengumumkan prosedur khusus bagi pengambilan guru sementara SJKC secepat mungkin, Dong Jiao Zong berkata, KPM harus memperuntukkan dana khas kepada setiap SJKC bagi membayar guru sementara untuk mengajar.

“Dong Jiao Zong turut menyeru KPM untuk mengadakan platform komunikasi khusus bagi membincangkan hal ehwal SJKC supaya perbincangan dengan pertubuhan-pertubuhan Cina dan institusi pendidikan dapat diadakan dengan kerap untuk bertukar pandangan, menyelaras dan merumus apakah sasaran mekanisme jangka pendek, sederhana serta panjang untuk menyelesaikan secara saintifik pelbagai masalah yang telah lama menjejaskan operasi SJKC, termasuklah kekurangan guru,” katanya.

Berita berkaitan:


Antara pembangunan ekonomi, kedaulatan watan

MENURUT laporan yang dikeluarkan oleh Agensi Berita Nasional Malaysia (BERNAMA) baru-baru ini menunjukkan bahawa negara ini adalah antara pengeksport utama durian dunia.

Menurut Kementerian Pertanian dan Industri Makanan (Mafi), pengeluaran durian negara akan meningkat kepada 443,000 tan menjelang 2030 berbanding 384,170 tan pada 2019.

Pengeluaran durian mengikut negeri yang terbesar di

Di Raub sahaja pengeluaran Musang King meliputi kawasan penanaman seluas 11,201.2 hektar dengan pengeluaran 70,650 tan metrik bernilai RM1.3 bilion.

Lima destinasi eksport utama negara ialah Singapura, Hong Kong, Amerika Syarikat, China serta Vietnam, dan pada 2018, Malaysia mengeksport sejumlah 23,381 tan raja buah itu dengan nilai RM118.2 juta.

Kerajaan juga telah memperkenalkan program eco-tourism untuk menarik pelancong yang dinamakan Durio Tour @ Raub 2020, yang dijangka dapat memberikan kesan positif terhadap permintaan durian sejuk beku di China, sekali gus meningkatkan nilai eksport durian negara.

Berdasarkan fakta-fakta di atas memperlihatkan bagaimana kerajaan akan “deal” dengan penceroboh haram tanah di Raub.

Kita menjangkakan kerajaan akan lebih mengutamakan soal ekonomi terutama pada waktu pandemik ini.

Dalam erti kata lain, penceroboh-penceroboh ini kemungkinan besar bukan sahaja “terlepas”, tetapi akan diberikan “geran” atau dibuat “deal” untuk membolehkan mereka meneruskan penanaman durian ditanah kerajaan tersebut.

Akhirnya, semua isu kesalahan yang dilakukan akan tenggelam dan penceroboh akan terus “dilindungi” kerana menjana pendapatan untuk negara.

Orang Melayu yang telah duduk disitu puluhan tahun memohon geran akan terus berputih mata.

Jika ini berlaku bermakna bukan saja 360,000 ekar yang telah diceroboh secara haram, malah ratusan ribu ekar lagi akan dicerobohi kerana mereka tahu kerajaan “tidak berani” berbuat apa-apa.

Bermakna juga kerajaan lebih mengutamakan ekonomi dari KEDAULATAN WATAN.

Haji Aminuddin Yahaya
Presiden Ikatan Muslimin Malaysia (ISMA)

Sumber:


Sistem kuota Melayu, Bumiputera dalam pendidikan perlu kekal: Anwar

SINTOK, 19 Zulhijjah 1444H, Sabtu – Sistem kuota Melayu dan Bumiputera dalam pendidikan perlu dikekalkan bagi mengimbangi jumlah pelajar kaum itu di institusi pengajian tinggi (IPT).

Perdana Menteri, Datuk Seri Anwar Ibrahim berkata, jika sistem itu tidak dikekalkan ia boleh menyebabkan ketidakseimbangan atau ‘tempang’ jumlah pelajar Melayu di IPT termasuk dalam jurusan tertentu.

“Beberapa prinsip dalam Perlembagaan negara tentang jaminan, peluang supaya anak-anak Melayu dan Bumiputera itu diberikan tempat yang mampu bersaing, ini kita kekalkan,” katanya semasa menjawab soalan seorang pelajar semasa program Temu Anwar Kedah di Universiti Utara Malaysia (UUM) di sini hari ini.

“Kalau tidak… kita akan lihat kesenjangan berlaku, seperti yang berlaku di Universiti Malaya pada tahun 1970-an, 1960-an. Fakulti Kejuruteraan – anak Melayu zero, kalau masuk koyak, fakulti perubatan 12 peratus.

“Jadi ada usaha oleh Allahyarham Ungku Aziz (Profesor Diraja) dan kementerian berkaitan pada masa itu untuk membantu anak-anak Melayu supaya boleh bersaing,” katanya semasa bagi menjawab soalan seorang pelajar berkenaan sistem kuota dan meritokrasi dalam sistem pendidikan negara ketika ini.

Perdana Menteri berkata, walaupun sistem itu dikekalkan, ia tidak bermakna sistem meritokrasi dimatikan, dan jika ada pelajar dari kalangan anak-anak bukan Melayu dan Bumiputera yang cemerlang, kerajaan perlu mencari kaedah untuk memberikan mereka peluang dan tidak disisihkan.

“Program kuota ini saya setuju kekalkan, tetapi kita kena cari jalur lain untuk memberi ruang kepada anak-anak bukan Melayu, bukan Bumiputera yang pintar, yang keputusannya baik supaya jangan nampak tersisih,” katanya.

Anwar menegaskan sekiranya kerajaan mengambil tindakan mengetepikan dasar kuota itu, ia akan menimbulkan ketegangan dan akan dijadikan sebagai isu dalam politik oleh pihak tertentu.

Menurut Perdana Menteri lagi, beliau telah menyampaikan arahan kepada Menteri Pendidikan Fadhlina Sidek agar sistem itu dikekalkan, dan dalam masa sama membuka ruang dan peluang kepada pelajar-pelajar yang mendapat keputusan yang baik agar mereka dibantu untuk melanjutkan pengajian.

Sementara itu, Anwar berkata, Malaysia merupakan antara negara yang terbaik layanannya kepada kumpulan minoriti, walaupun mengakui ada perkara-perkara yang boleh diperbaiki dalam soal itu.

“Ada negara lain yang minoriti umat Islam langsung tidak mendapat tempat, tapi jangan itu kita jadikan sebagai contoh, kalau itu dijadikan contoh kita pun lembab macam dia, lemah macam dia, zalim macam dia,” katanya. – Bernama


Bajet 2023 usaha realistik pemulihan ekonomi

KUALA LUMPUR,  11 Rabiulawal 1444H, Sabtu – Pembentangan Bajet 2023 hari ini dilihat realistik dalam usaha kerajaan memulihkan semula ekonomi negara pasca pandemik COVID-19 dengan mengutamakan aspek kebajikan dan kepentingan rakyat secara keseluruhan.

Ketua Menteri Melaka, Datuk Seri Sulaiman Md Ali berkata, belanjawan tahun depan itu juga dilihat mencakupi semua spektrum golongan rakyat termasuk golongan muda, mahasiswa, belia, wanita, warga emas Orang Asli, Orang Kurang Upaya, peniaga kecil dan penjaja serta Perusahaan Mikro, Kecil dan Sederhana (PMKS).

“Sebagai negeri yang berasaskan pelancongan, kerajaan negeri Melaka amat menyambut baik penyediaan Dana Pembiayaan Infrastruktur Pelancongan berjumlah RM1 bilion, yang bertujuan untuk pemulihan sektor perhotelan, pembaharuan bandar dan pemuliharaan warisan,” katanya dalam kenyataan, malam tadi.

Selain itu, Menteri Besar Johor, Datuk Onn Hafiz Ghazi, melahirkan kesyukuran dan berterima kasih kepada kerajaan Persekutuan atas peruntukan yang diberikan kepada negeri itu dengan menambah baik jaringan lebuh raya ke Pengerang melalui pembinaan memotong di Senai Desaru Expressway.

Beliau berkata, kerajaan Persekutuan juga bersetuju melaksanakan projek menaik taraf Lebuhraya Utara Selatan di Senai Utara-Pandan, Johor Bahru daripada empat kepada enam lorong dengan kos RM510 juta.

Sementara itu, Menteri Besar Terengganu, Datuk Seri Dr Ahmad Samsuri Mokhtar, menyeru seluruh jentera kerajaan negeri, sektor swasta dan rakyat agar mengambil peluang dan manfaat daripada Bajet 2023.

Beliau berkata, belanjawan tersebut memberikan perhatian serius kerajaan untuk sektor pertanian khususnya  bagi membasmi kemiskinan, melindungi pesawah padi, meningkatkan pengeluaran hasil pertanian dan sebagainya adalah sangat tepat selain menangani isu sekuriti makanan di negara ini. – Bernama


Kes meningkat lagi, 4,094 hari ini

KUALA LUMPUR, 15 Jamadilakhir 1442H, Khamis – Bilangan kes baharu COVID-19 di negara ini kembali meningkat kepada lebih 4,000 kes hari ini, selepas empat hari berturut mencatat angka di bawah jumlah itu.

Dengan 4,094 kes baharu dicatat hari ini, jumlah kumulatif kes positif COVID-19 di Malaysia kini 198,208 dengan 43,192 kes aktif, kata Ketua Pengarah Kesihatan Tan Sri Dr Noor Hisham Abdullah dalam kenyataan di sini hari ini.

Seramai 303 orang kini dirawat di Unit Rawatan Rapi (ICU) dengan 118 kes memerlukan bantuan pernafasan.

Beliau berkata, daripada kes baharu yang dicatat hari ini, 4,086 adalah kes tempatan dengan 3,328 warganegara dan 758 bukan warganegara, manakala lapan kes adalah kes import yang mendapat jangkitan di luar negara, melibatkan dua warganegara dan enam bukan warganegara.

“Kes kematian pula adalah 10 kes, menjadikan jumlah kumulatif kematian akibat COVID-19 setakat ini adalah 717 orang, manakala terdapat sembilan kluster baharu dikesan,” katanya.

Dr Noor Hisham berkata, sejumlah 3,281 kes sembuh dicatatkan hari ini, menjadikan jumlah kumulatif sembuh daripada COVID-19 ialah 154,299 orang.

Selangor masih mencatat kes harian baharu paling tinggi dengan 1,577 kes, diikuti Johor 717 kes; Kuala Lumpur (678); Sabah (282); Sarawak (171); Pulau Pinang (99); Perak (94); Kedah (92); Terengganu (80); Melaka (73); Pahang (72); Labuan (55); Negeri Sembilan (48); Kelantan (37); Putrajaya (10); dan Perlis (sembilan kes).

Mengenai sembilan kluster baharu, Dr Noor Hisham berkata lima daripadanya adalah kluster tempat kerja, manakala tiga kluster lagi kluster komuniti dan satu kluster melibatkan kumpulan berisiko tinggi.

Beliau berkata, kluster tempat kerja melibatkan Kluster Jalan Faizal; Kluster Jalan Satria; Kluster Jalan Dewani Satu yang kesemuanya di Johor, manakala Kluster Industri Peramu Jaya di Pahang dan Kluster Taman Mahkota Impian di Labuan, Sabah.

Kluster komuniti pula melibatkan Kluster Jalan Pakat di Selangor, Kluster Indah Riang di Sarawak dan Kluster Kampung Kemansur di Pahang, manakala kluster kumpulan berisiko tinggi adalah Kluster Jalan Kejora di Melaka.

Dr Noor Hisham berkata, jumlah keseluruhan kluster setakat ini dalam negara adalah 779 kluster, dengan 372 daripadanya merupakan kluster aktif. – Bernama


Jangan jemu doakan ibu bapa kita

1. RASULULLAH mendidik para sahabat supaya sentiasa mendoakan kedua ibu bapa. Ini kerana, doa kita mampu membantu meninggikan kedudukan mereka di sisi Allah. Sabda Rasulullah:

إِنَّ الرَّجُلَ لَتُرْفَعُ دَرَجَتُهُ فِي الْجَنَّةِ فَيَقُولُ أَنَّى هَذَا؟ فَيُقَالُ بِاسْتِغْفَارِ وَلَدِكَ لَكَ

“Seorang lelaki diangkat kedudukannya di dalam syurga (kelak), lalu dia bertanya: Dari mana datangnya (anugerah kenaikan ini)? Lalu dijawab kepadanya: Daripada doa istighfar anakmu buat dirimu.” (HR Ibn Majah – dinilai Sahih)

Perhatikan hadis ini. Rasulullah menceritakan bagaimana seorang lelaki atau wanita akan diangkat darjatnya nanti di sisi Allah melalui doa anaknya buat dirinya!

2. Bahkan, di dalam al-Quran, Allah mengajar kita supaya sentiasa mendoakan kedua ibubapa kita. Firman Allah:

وَقُلْ رَبِّ ارْحَمْهُمَا كَمَا رَبَّيَانِي صَغِيرًا

“Dan ucapkanlah: Wahai Tuhanku, kasihanilah mereka (iaitu kedua ibubapa) sebagaimana mereka mengasihani kami sejak dari kecil.” (al-Isra: 24)

Ketika menghuraikan ayat ini, al-Imam al-Qurtubi berkata:

ثم أمر – تعالى – عباده بالترحم على آبائهم والدعاء لهم

“Kemudian Allah memberikan arahan kepada hambanya supaya sentiasa berlaku baik terhadap kedua ibubapa mereka dan mendoakan mereka.” (Tafsir al-Qurtubi)

3. Mendoakan mereka juga adalah sunnah para Nabi. Di dalam al-Quran Allah mendatangkan beberapa contoh Nabi yang mendoakan kedua ibubapa mereka. Antaranya adalah doa Nabi Nuh:

رَبِّ اغْفِرْ لِي وَلِوَالِدَيَّ وَلِمَن دَخَلَ بَيْتِيَ مُؤْمِناً وَلِلْمُؤْمِنِينَ وَالْمُؤْمِنَاتِ

“Wahai Tuhanku, ampunkanlah kedua ibubapaku dan sesiapa yang masuk ke rumah aku dalam keadaan beriman.” (Nuh: 28)

4. Bahkan sebahagian sarjana Muslim berpandangan bahawa sentiasa berbuat baik kepada ibubapa itu boleh melapangkan rezeki seseorang. Ini kerana menurut al-Imam al-Badr al-Aini, berbuat baik kepada ibubapa itu adalah sebaik-baik amalan dalam menghubungkan silaturrahim. Dan orang yang menghubungkan silaturrahim ini akan dipermudahkan rezekinya di sisi Allah. Sabda Rasulullah:

من أحب أن يبسط له في رزقه فليصل رحمه

“Barangsiapa yang berharap agar diperluaskan rezekinya maka hubungkanlah silaturrahim.”

Dengan itu, jangan jemu mendoakan dan berlaku baik kepada ibubapa kita. Sentiasa doakan mereka seusai solat kita. Semoga Allah membimbing kita

Dr Ahmad Sanusi Azmi


Hua Zong jangan melampau, sekolah vernakular ditubuh atas dasar ihsan

BANGI, 27 Rabiulawal 1443H, Rabu – “Hua Zong makin melampau! Kerajaan jangan sesekali tunduk desakan puak cauvinis Cina.

“Jangan kerana kemaruk undi, pemimpin politik menjadi buta dan tuli biarkan Perlembagaan dipinda dan dirobek semata-mata mengukuhkan kedudukan sekolah vernakular.”

Demikian tegas Ketua Wanita BERJASA Johor, Azizah Che Awang mengulas permintaan NGO berasaskan kaum Cina, yang disifatkannya tidak masuk akal.

Terdahulu, Hua Zong meminta kerajaan mengadakan perbincangan yang mendalam mengenai kedudukan sekolah vernakular di bawah Perlembagaan Persekutuan serta meminda atau memperkuatkan peruntukan yang relevan jika perlu.

Presiden Hua Zong, Tan Sri Goh Tian Chuan berkata, ia bagi mengelakkan kedudukan Sekolah Jenis Kebangsaa Cina (SJKC) dan Tamil (SJKT) di bawah Perlembagaan terus dicabar.

Mengulas perkara itu, Azizah berkata, Hua Zong sepatutnya faham konsep Keluarga Malaysia, di mana keadilan menjadi asas perpaduan bukan sama rata, tetapi meletakkan sesuatu pada tempatnya atau memberikan hak kepada yang berhak.

“Sungguh melampau permintaan Hua Zong bila meminta kerajaan meminda Perlembagaan Persekutuan semata–mata untuk mengukuhkan kedudukan sekolah–sekolah vernakular, SJKC dan SJKT.

“Menurut bekas hakim Mahkamah Rayuan Datuk Mohd Noor Abdullah, memang tiada peruntukan dalam Perlembagaan yang membenarkan penubuhan sekolah jenis kebangsaan (Perkara 152 Perlembagaan Persekutuan).

“Ini sangat jelas menunjukkan bahawa penubuhan SJK dibuat oleh kerajaan atas dasar ihsan dan toleransi tinggi daripada pemimpin kerajaan,” katanya.

Selain itu, Azizah menegaskan bahawa rakyat telah lama menyaksikan pemimpin politik Melayu yang dominan dalam kerajaan gagal mempertahankan kepentingan watan.

Lebih menyedihkan lagi apabila ‘menikus’ dan beralah apabila diasak dan didesak oleh kesatuan ultra kiasu Cina untuk memenuhi kehendak sekolah vernakular.

“Sudahkah hak dan keperluan sekolah–sekolah aliran perdana (SK, SMK, SMKA) dan sekolah–sekolah agama yang jelas termaktub dalam Perlembagaan ditunaikan oleh kerajaan?

“Mengapa sekolah–sekolah vernakular yang sedia gah lebih diberi fokus sedangkan mereka sudah ada dana yang mencukupi manakala sekolah–sekolah aliran perdana masih ketinggalan dalam kemudahan asas terutama di kawasan pedalaman,” soalnya.


0.71 peratus kes baharu babit kategori 3 dan 5

KUALA LUMPUR, 1 Syaaban 1443H, Jumaat – Sebanyak 231 kes atau 0.71 peratus daripada 32,467 kes baharu COVID-19 yang dicatatkan semalam terdiri daripada kategori tiga, empat dan lima.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan baki 32,236 kes atau 99.29 peratus terdiri daripada kategori satu dan dua, sekali gus menjadikan jumlah kumulatif kes COVID-19 di negara ini kini meningkat kepada 3,528,557 kes.

“Daripada 231 kes kategori tiga, empat dan lima yang dilaporkan semalam, 60 kes tidak divaksinasi atau belum lengkap divaksinasi manakala 115 kes telah menerima dua dos vaksin.

“Selain itu, 56 kes kategori tiga hingga lima telah menerima dos penggalak, 127 kes membabitkan individu berumur 60 tahun dan ke atas, 74 kes mempunyai komorbid serta satu kes adalah ibu mengandung,” katanya.

Beliau berkata 2,048 kes COVID-19 dimasukkan ke hospital semalam, terdiri daripada 745 kes kategori tiga hingga lima manakala 1,303 kes adalah kategori satu dan dua.

Mengenai jumlah kes sembuh, Dr Noor Hisham berkata sebanyak 27,629 kes dilaporkan menjadikan kumulatif kes sembuh 3,197,298.

Sementara itu beliau berkata 355 kes memerlukan rawatan di Unit Rawatan Rapi (ICU) dengan 208 daripadanya memerlukan bantuan pernafasan.

Mengenai penggunaan katil kes kritikal atau ICU COVID-19 di hospital, Dr Noor Hisham memaklumkan enam negeri menunjukkan pengisian 50 peratus atau lebih iaitu Putrajaya (83 peratus), Kelantan (60 peratus), Kuala Lumpur (58 peratus), Selangor (57 peratus), Johor (57 peratus), dan Pulau Pinang (50 peratus).

Sementara itu menurutnya nilai kadar kebolehjangkitan (Rt) COVID-19 negara kini 1.01, dengan Sarawak mencatatkan Rt tertinggi iaitu 1.43 diikuti Perak (1.29), Terengganu (1.19) dan Negeri Sembilan (1.16). – Bernama


Dominasi muslim berwibawa di Parlimen dituntut

BANGI, 24 Muharram 1442H, Sabtu – Pertubuhan-Pertubuhan Pembela Islam (PEMBELA) berharap parti-parti politik Melayu akan meletakkan calon muslim di kawasan majoriti pengundi Islam pada Pilihan Raya Umum (PRU) akan datang.

PEMBELA dalam satu kenyataan di Facebook berkata, dominasi muslim yang soleh di Parlimen adalah satu perkara yang dituntut.

“Harap parti-parti politik Melayu Islam dapat memikirkan perkara ini sedalam-dalamnya demi agama, bangsa dan tanah air.

“Dominasi muslim yang soleh dan berwibawa adalah satu perkara yang dituntut. Tiada kompromi,” katanya.

Kenyataan itu merujuk kepada saranan Ketua Muslimat PAS Malaysia, Senator Nuridah Mohd Salleh supaya calon Muslimat bertanding di kawasan strategik dan mempunyai majoriti pengundi wanita.

Nuridah berkata, muslimat sedia berkhidmat kepada pengundi dan masyarakat sekitarnya dengan kini telah bersiap siaga untuk menghadapi Pilihan Raya Umum ke-15 (PRU-15).

Menyambut baik cadangan itu, PEMBELA bagaimanapun berkata, perkara yang jauh lebih penting ialah calon muslim dicalonkan di kawasan majoriti pengundi Islam dalam pilihan raya akan datang.


Nurul Izzah nafi bertanding PRN Pulau Pinang

BANGI, 11 Zulkaedah 1444H, Rabu – Naib Presiden PKR, Nurul Izzah Anwar menyangkal laporan kononnya bakal bertanding pada Pilihan Raya Negeri (PRN) Pulau Pinang tidak lama lagi.

Menerusi hantaran di Twitter, bekas Ahli Parlimen Permatang Pauh menegaskan, dakwaan berkenaan sebagai tidak benar.

Katanya, beliau tetap komited dengan peranannya sebagai pengerusi bersama dalam Sekretariat Jawatankuasa Penasihat Menteri Kewangan yang diketuai Tan Sri Mohd Hassan Marican.

“Saya menggesa media untuk bertanggungjawab dalam laporan mereka dan tidak memberikan kepercayaan kepada dakwaan tidak berasas,” katanya.

Terdahulu, sebuah portal berita yang memetik sumber melaporkan, Nurul Izzah dijangka bertanding dalam PRN Pulau Pinang dan dilantik ke jawatan penting, sekiranya Pakatan Harapan (PH) berjaya menguasai negeri itu.

Sumber yang enggan dinamakan itu mendakwa, penyertaan Nurul Izzah dalam PRN boleh meningkatkan peluang partinya mengekalkan kerusi Dewan Undangan Negeri (DUN) dan membantu mendapatkan undi golongan wanita.


Penipu, pemutar belit, inilah DAP!

BANGI, 6 Muharram 1442H, Selasa – Dewan Pemuda PAS Pusat (DPPP) menyifatkan parti tamak haloba DAP sebagai pembohong, penipu serta pemutar belit.

Dakwaan itu selepas Menteri Kewangan, Datuk Seri Tengku Zafrul Tengku Abdul Aziz mendedahkan sepanjang pemerintahan kerajaan Pakatan Harapan (PH), sebanyak 101 projek dengan perolehan berjumlah RM6.61 bilion telah ditawarkan secara rundingan terus.

Ketua Pemuda PAS, Ir Khairil Nizam Khirudin berkata, Lim Guan Eng – Menteri Kewangan PH ketika itu – pernah menyebut tiada lagi rundingan terus pada tahun 2018 dan akan mengguna Kerjasama Awam Swasta (Public-Private Partnership (PPP) yang sebenar.

Bagaimanapun semalam katanya, wajah sebenar Guan Eng didedahkan oleh Tengku Zafrul bahawa 101 projek berjumlah RM6.61 bilion diluluskan melalui rundingan terus.

“Sungguh ironi. Selama 22 bulan memerintah, langsung tidak pernah dibentang di Dewan Rakyat. Bayangkan jika PH-DAP memerintah selama satu penggal?

“Berapa ratus projek lagi dia mahu kelentong? Berapa bilion ringgit lagi mahu runding terus tanpa persetujuan Kabinet?,” soalnya dalam satu kenyataan hari ini.

Khairil berkata, perkara ini dibangkitkan kerana kerajaan PH sebelum inilah yang bersungguh-sungguh mencanang imej bersih dan telus di hadapan rakyat.

Beliau memetik janji ke-23 manifesto PH (bukan kitab suci): “Untuk memastikan setiap sen wang rakyat dibelanjakan dengan baik, kerajaan Pakatan Harapan (PH) akan mereformasi sistem perolehan dan pemberian kontrak kerajaan, demi memastikan ia lebih berdaya saing dan menjana nilai yang terbaik untuk wang rakyat. Kami akan memastikan sistem tender terbuka digunakan dengan meluas dan telus, terutamanya untuk projek-projek besar.

“Adakah realiti ini yang rakyat terima? Janji tinggal janji. PPP 2.0? Pembohong. Penipu. Pemutar belit. Inilah DAP,” katanya sinis.

Sebelum ini Tengku Zafrul memaklumkan sebanyak 101 projek membabitkan nilai RM6.61 bilion dibuat secara rundingan terus oleh Kementerian Kewangan ketika PH mentadbir negara berdasarkan rekod yang diperolehnya.

Beliau berkata demikian ketika penggulungan Rang Undang-undang Langkah-langkah Sementara Bagi Pembiayaan Kerajaan (Penyakit Koronavirus 2019 (COVID-19) 2020 di Dewan Rakyat bagi menjawab pertanyaan Datuk Seri Ahmad Maslan (BN-Pontian) mengenai jumlah tender secara rundingan terus yang diluluskan ketika PH mentadbir.

Tengku Zafrul turut memberi pencerahan bahawa kerajaan melaksanakan perolehan projek kerajaan secara persaingan terbuka melalui kadar perolehan antaranya secara sebut harga, tender terbuka atau tender terbuka pra-kelayakan.

Bagaimanapun katanya, dalam keadaan tertentu kaedah perolehan secara rundingan terus dibenarkan dengan kelulusan Kementerian Kewangan berdasarkan beberapa kriteria termasuk bekalan perkhidmatan membabitkan keperluan mendesak yang mana jika perolehan itu tidak dilaksanakan dengan segera ia boleh memudaratkan atau menjejaskan perkhidmatan atau kepentingan negara.


205 warga asing ditahan dalam operasi imigresen di pangsapuri

KUALA LUMPUR, 22 Rejab 1442H, Sabtu – Jabatan Imigresen (JIM) Kuala Lumpur menahan 205 warga asing dalam satu operasi di sebuah pangsapuri di Pudu malam tadi, kebanyakannya atas kesalahan tinggal lebih masa dan tiada dokumen perjalanan, atau dokumen pekerjaan.

Pengarah Jabatan Imigresen Kuala Lumpur Hamidi Adam berkata serbuan dilakukan pada pukul 11.30 malam ekoran aduan penduduk setempat yang memaklumkan banyak unit kediaman di situ didiami warga asing dalam keadaan bersesak-sesak.

Beliau berkata serbuan disertai 92 anggota dan pegawai JIM Kuala Lumpur dengan kerjasama tujuh pegawai Jabatan Tenaga Kerja (JTK) dan 18 anggota dan pegawai peguatkuasa Dewan Bandaraya Kuala Lumpur (DBKL).

“Seramai 425 warga asing yang tinggal di pangsapuri berkenaan diperiksa dan daripada jumlah itu 203 lelaki dan dua wanita ditahan atas pelbagai kesalahan, (antaranya) di bawah Seksyen 15(1)(c) dan Seksyen 6(1)(c) Akta Imigresen 1959/63 (Akta 155),” katanya pada pemberita ketika ditemui selepas operasi di Pangsapuri Ixora, di sini tengah malam tadi.

Menurutnya mereka yang ditahan berumur lingkungan 20 hingga 49 tahun, terdiri daripada warga Bangladesh, Indonesia, Myanmar serta Nepal, dengan ramai dalam kalangan mereka berkerja di tapak pembinaan di sekitar kawasan itu.

Sementara itu merujuk kepada aduan penduduk pula, Hamidi berkata siasatan mendapati kebanyakan pekerja asing itu tinggal dalam keadaan selesa dengan hanya dua atau tiga orang berkongsi satu bilik, dan tidak bersesak-sesak seperti dilaporkan.

Beliau berkata kesemua yang ditahan kemudiannya dibawa ke JIM di Kompleks Kementerian Dalam Negeri (KDN) untuk tujuan dokumentasi lanjut. – Bernama


Harga RON95, diesel kekal

KUALA LUMPUR, 7 Syawal 1442H, Rabu – Harga runcit petrol RON97 naik satu sen seliter manakala harga runcit RON95 dan diesel kekal, masing-masing pada RM2.05 dan RM2.15 seliter bagi tempoh 20 hingga 26 Mei.

Kementerian Kewangan dalam satu kenyataan hari ini memaklumkan harga baharu petrol RON97 bermula esok ialah RM2.61 seliter.

Menurut kenyataan itu, harga berkenaan adalah berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel walaupun harga runcit APM bagi RON95 dan diesel telah meningkat melebihi harga siling yang ditetapkan,” menurut kenyataan itu.

Kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara, jelasnya. – Bernama


Semenanjung Gaza: Pasukan pertahanan awam berdepan tugas getir

GAZA, 25 Rabiulawal 1445H, Rabu – Pasukan Pertahanan Awam Palestin (PCD) di Semenanjung Gaza berdepan tugas getir berikutan kekurangan petugas untuk membantu mangsa yang terperangkap selepas rumah mereka musnah akibat serangan Israel.

PCD dalam satu kenyataan pada Rabu berkata, ramai mangsa masih terperangkap di bawah runtuhan di pelbagai kawasan di Gaza akibat serangan udara yang bertalu-talu, lapor Agensi Anadolu.

Selain kekangan dari segi jumlah anggota, PCD turut berdepan masalah kekurangan peralatan yang diperlukan untuk beroperasi dengan lebih berkesan.

Pertempuran terkini di Palestin yang melibatkan Hamas, pihak berkuasa di Gaza, dan rejim Israel sejak 7 Oktober telah mengakibatkan kehilangan ratusan nyawa kedua-dua belah pihak.

Sehingga Selasa, jumlah rakyat Palestin yang terbunuh di Gaza mencecah 900, termasuk sekurang-kurangnya 260 kanak-kanak dan 200 wanita, menurut Kementerian Kesihatan yang berpangkalan di Gaza.

Sementara itu, jumlah mangsa yang cedera pula melebihi 4,500 orang. – Bernama


Harga RON95, RON97, diesel turun

KUALA LUMPUR, 11 Zulkaedah 1441H, Jumaat – Harga runcit petrol RON95 dan RON97 turun empat sen seliter, masing-masing kepada RM1.65 dan RM1.95 manakala diesel turun dua sen kepada RM1.84 seliter, berkuat kuasa tengah malam ini sehingga 10 Julai ini.

Kementerian Kewangan, dalam satu kenyataan hari ini, memaklumkan penurunan tersebut dipengaruhi oleh perubahan harga minyak yang diproses selari dengan harga minyak mentah dunia pada masa ini.

“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu. – Bernama


Rentas negeri: Mohon jika perlu, usah beri alasan remeh

KUALA LUMPUR, 1 Rabiulawal 1442H, Ahad – Orang ramai yang ingin membuat permohonan rentas negeri diingatkan supaya tidak memberi alasan remeh dan hanya melakukannya jika ada keperluan mendesak.

Ketua Polis Daerah Gombak ACP Arifai Tarawe berkata dalam tempoh empat hari pelaksanaan Perintah Kawalan Pergerakan Bersyarat (PKPB) bermula 14 Okt, sebanyak 1,587 permohonan rentas negeri diterima dan daripada jumlah itu, 1,555 permohonan diluluskan manakala bakinya ditolak.

“Kebanyakan permohonan merentas negeri untuk tujuan perubatan, kematian, urusan kecemasan dan keperluan lain yang kita rasa perlu dibenarkan.

“Bagi permohonan yang ditolak kerana mereka mengemukakan alasan remeh seperti ingin bercuti atau melancong di negeri lain, menghadiri kenduri kahwin selain menggunakan alasan mahu menghantar anak pulang ke kampung tanpa tujuan atau bukan kecemasan,” katanya.

Beliau ditemui pemberita selepas operasi khas pematuhan PKPB di kawasan Selayang Baru dan Sri Gombak, dengan tujuh individu dikompaun serta dua warga asing ditahan dekat sini, tengah malam tadi.

Arifai, bagaimanapun berkata pihaknya akan mempertimbangkan permohonan rentas negeri yang membabitkan ahli keluarga yang sakit tenat dan alasan lain yang dianggap munasabah.

Khamis lepas, Menteri Kanan (Kluster Keselamatan) Datuk Seri Ismail Sabri Yaakob berkata borang permohonan permit pergerakan di Selangor, Kuala Lumpur dan Putrajaya yang dilaksanakan PKPB boleh diperoleh di balai polis atau dimuat turun melalui Facebook Polis Diraja Malaysia (PDRM).

Borang yang lengkap diisi perlu diserahkan kepada balai polis berdekatan bagi mendapatkan tanda tangan ketua balai dan dicap bagi kegunaan sewaktu melalui sekatan jalan raya.

Pada 12 Okt, Ismail Sabri mengumumkan pelaksanaan PKPB di Selangor, Kuala Lumpur dan Putrajaya bermula 14 hingga 27 Okt, selepas mendapat nasihat Kementerian Kesihatan dan mengambil kira peningkatan kes dan penularan COVID-19 seperti di Klang, Daerah Petaling serta Gombak. – Bernama


Sri Lanka sekat import bahan api 12 bulan

COLOMBO, 26 Zulhijjah 1443H, Selasa – Sri Lanka akan menyekat import bahan api selama 12 bulan akan datang kerana kekurangan pertukaran asing yang teruk, kata menteri tenaganya pada Isnin.

Langkah itu dibuat ketika kerajaan baharu dipimpin Presiden Ranil Wickremesinghe berusaha mencari jalan keluar daripada krisis ekonomi yang melumpuhkan negara berkenaan.

Negara dengan populasi 22 juta penduduk itu sedang bergelut dengan kekurangan barang keperluan, termasuk bahan api dan ubat-ubatan selama berbulan-bulan selepas rizab pertukaran asing berkurang akibat salah urus ekonomi serta kesan pandemik COVID-19.

“Disebabkan isu Forex, import bahan api perlu dihadkan dalam tempoh 12 bulan akan datang,” kata Menteri Tenaga, Kanchana Wijesekera di Twitter sebagai menjawab rasional di sebalik catuan yang akan dilaksanakan minggu ini.

Sistem catuan adalah antara langkah pertama yang akan diambil oleh Wickremesinghe bagi mengurangkan kesan krisis selepas memegang jawatan presiden minggu lalu.

Peralihan mandat itu berlaku selepas penyandang terdahulu, Gotabaya Rajapaksa melarikan diri dan meletak jawatan ekoran protes besar-besaran menentang salah urus ekonominya.

Sri Lanka juga membuka semula sekolah pada Isnin selepas kekurangan bahan api yang teruk dan pergolakan politik menyebabkan ia ditutup selama sebulan.

Bagaimanapun, kakitangan sektor awam masih diminta untuk bekerja dari rumah selama sebulan lagi, menurut pekeliling dikeluarkan kerajaan.-  Agensi


Prof Dr Zainur Rashid dilantik Pengerusi Pemegang Amanah Yayasan Ikhlas

BANGI, 23 Jamadilakhir 1442H, Jumaat – Naib Presiden Ikatan Muslimin Malaysia (ISMA), Prof Dr Zainur Rashid Zainuddin dilantik sebagai Pengerusi  Pemegang Amanah Yayasan Ikhlas yang baharu.

Pelantikan Dr Zainur Rashid berkuat kuasa mulai 1 Februari lalu sehingga 31 Disember 2025.

Pakar Perunding Obstetrik dan Ginekologi di International Medical University serta Hospital Tuanku Jaafar, Seremban itu mempunyai pengalaman luas dan aktif dalam bidang kemanusiaan.

Beliau pernah mengetuai misi kemanusiaan ke Afghanistan, Acheh, Gaza, Lubnan dan Syria, termasuk di negeri-negeri Semenanjung, Sabah serta Sarawak.

Dr Zainur Rashid ketika dihubungi Ismaweb.net berkata, beliau berhasrat menjadikan Yayasan Ikhlas sebagai NGO kemanusiaan yang mendapat sokongan korporat dan berakar umbi di seluruh negara.

“Saya dan Yayasan Ikhlas juga menyasarkan kutipan dana sehingga RM18 juta untuk tahun ini bagi meneruskan semua misi kemanusiaan yang dirancang.

“Selain itu, kita juga mahu memfokuskan kepada kebajikan, pendidikan, pembangunan komuniti dan pengendalian bencana,” katanya.

Dr Zainur Rashid sebelum ini pernah dilantik sebagai Perunding Aman Palestin, Ahli Lembaga Pemegang Amanah Ikatan Pengamal Perubatan Malaysia (I-Medik) dan Ahli Lembaga Pemegang Amanah Yayasan Ikhlas.

Beliau juga aktif menulis dan menjadi kolumnis untuk Berita Harian, Utusan Malaysia, majalah dan portal media sosial.

Antara  barisan Ahli Lembaga Pemegang Amanah  yang baharu ialah  Pengarah Kibar Management dan Akademi Bahasa Arab Hud-Hud, Ustaz Rusdi Alias dan Pengurus Perhubungan Am, Hospital Az Zahra, Tuan Haji Zaim Shaari.

Selain itu ialah CEO Murni Nursing College Nilai, Leftenan Kolonel Haji Ridzwan Shoib, ‘Senior Director’ On Semiconductor Malaysia Sdn Bhd

Seremban, Tuan Haji Kamaldin Nordin dan ‘Deputy Vice President’ Jimah Power Plant, Ir Amran Wahidi Abdullah.

Mereka adalah tokoh masyarakat, aktivis kemanusiaan dan pemimpin organisasi yang berpengalaman, kompeten dan amanah bagi menggalas tanggungjawab.


Presiden baharu Sri Lanka dipilih 20 Julai

COLOMBO, 12 Zulhijjah 1443H, Selasa – Pemimpin parti politik Sri Lanka telah memutuskan untuk memilih presiden baharu pada 20 Julai ini menerusi undian di Parlimen.

Susulan itu, pertemuan dengan semua pemimpin parti politik diputuskan untuk bersidang pada 15 Julai dan memaklumkan Parlimen bahawa terdapat kekosongan jawatan presiden.

Speaker Parlimen Sri Lanka, Mahinda Yapa Abeywardena dalam kenyataan berkata, pencalonan untuk jawatan presiden akan dibuat pada 19 Julai dan undian ditetapkan pada 20 Julai untuk memutuskan presiden baharu.

Katanya, pemimpin semua parti juga memutuskan untuk membentuk kerajaan bersama di bawah presiden baharu dan mengambil langkah untuk meneruskan bekalan perkhidmatan penting.

Terdahulu, Presiden Sri Lanka, Gotabaya Rajapaksa mengumumkan pengundurannya  pada Sabtu selepas menerima desakan untuk beliau melepaskan jawatan.

Sri Lanka berdepan krisis ekonomi terburuk sehingga menjadi muflis, yang  dijangka berlarutan sekurang-kurangnya sehingga penghujung tahun depan.

Ratusan ribu rakyat berkumpul di ibu negara Colombo sejak minggu lalu untuk menuntut kerajaan bertanggungjawab kerana didakwa terbabit dalam salah urus kewangan negara yang turut menyebabkan kekurangan teruk makanan serta bahan api.-  Agensi


Terlalu banyak masalah, UMNO sukar menang PRN nanti

Oleh Siti Hafidah Abd Ghaffar

BANGI, 25 Jamadilakhir 1444H, Rabu – UMNO dijangka berdepan kesukaran meraih kerusi Dewan Undangan Negeri (DUN) di enam negeri pada Pilihan Raya Negeri (PRN) kelak.

Lebih menyedihkan, parti politik Melayu tertua itu mungkin perlu bergantung kepada kerjasama dengan Pakatan Harapan (PH) untuk bertanding di negeri yang ditadbir oleh gabungan tersebut.

Ini kerana, keadaan UMNO ketika ini dilihat lemah dan berbelah bahagi kepada dua kumpulan, kata penganalisis politik, Dr Azmi Hassan.

Situasi UMNO sekarang meletakkan parti politik itu dalam kedudukan yang sukar apabila berunding dengan PH terutama dalam pembahagian kerusi

“Nasib UMNO pada PRN yang akan datang bergantung kepada kerjasama mereka dengan PH terutama sekali di negeri yang ditadbir oleh PH.

“Dalam hal ini kekuatan UMNO untuk mendapatkan kerusi dikatakan agak sukar kerana dikatakan terpaksa lebih banyak bertolak ansur,” katanya ketika dihubungi Ismaweb.net, hari ini.

Beliau berkata demikian ketika ditanya mengenai nasib UMNO pada PRN akan datang selepas keputusan Perhimpunan Agung UMNO (PAU) baru-baru ini meluluskan usul dua jawatan utama parti tidak dipertandingkan dalam pemilihan akan datang.

Mengulas lanjut, Azmi berkata, walaupun begitu mahu atau tidak PH sedar kedudukan UMNO bagi menarik pengundi Melayu.

Katanya, parti itu lebih baik kedudukannya jika dibandingkan dengan Parti Amanah Negara (PAN) serta PKR.

“Jadi dalam hal untuk menarik pengundi Melayu, UMNO masih lagi aset kepada PH terutama sekali dalam keadaan apa yang dikatakan gelombang hijau yang berlaku ketika PRU15 yang lepas,” katanya.


KL, 5 negeri berisiko banjir kilat dalam tempoh 12 jam

KUALA LUMPUR, 16 Rabiulakhir 1444H, Jumaat – Jabatan Pengairan dan Saliran (JPS) mengeluarkan notis lokasi berisiko banjir di beberapa negeri di seluruh negara dalam tempoh 12 jam akan datang.

Berdasarkan maklumat ramalan hujan Jabatan Meteorologi, Sistem Panduan Banjir Kilat Asia-Oceania Tenggara (SAOFFGS) dan model ramalan banjir JPS, terdapat risiko banjir kilat di beberapa lokasi sekiranya hujan lebat dan ribut petir yang ketara berlaku.

Ini termasuk di Selangor (daerah Petaling and Klang), Penang (daerah Seberang Prai Utara, Selatan, Tengah dan Timur Laut), Johor (daerah Muar dan Tangkak), Pahang (daerah Kuantan dan Temerloh) serta Sarawak (Samarahan and Kucing).

Turut tersenarai adalah Bulatan Dato Onn – Bank Rakyat, Jalan Chow Sow Lin, Pekan Salak Selatan, Razak Mansion, Jalan Loke Yew, Jalan Raja Chulan, Jalan Sultan Ismail, Jalan Pudu, Jalan Tun Perak, Masjid Jamek, Universiti Malaya, Kg Pantai Dalam, Jalan Dang Wangi, Jalan Maarof, Jalan Kia Peng, Jalan Leboh Pasar dan kawasan sekitar di Kuala Lumpur.


Rakyat lancar petisyen desak KWSP pinda syarat i-Sinar

Oleh Ainul Illia Meor Suzurudin

BANGI, 18 Rabiulakhir 1442H, Jumaat – Satu petisyen dalam talian dilancarkan bagi mendesak Kumpulan Simpanan Wang Pekerja (KWSP) memberi kelonggaran kepada pencarumnya yang layak untuk membuat pengeluaran simpanan Akaun 1.

Petisyen itu antara lain mengandungi bantahan mengenai perincian dan syarat pengeluaran Akaun 1 yang diumumkan pada 2 Disember lalu terutamanya bagi ‘Kategori 2’.

Kategori 2 adalah untuk ahli KWSP yang masih bekerja tetapi mengalami pengurangan pendapatan keseluruhan sebanyak 30 peratus dan ke atas (termasuk pengurangan gaji dan elaun, atau pemotongan tuntutan kerja lebih masa) selepas Mac 2020, dan pengurangan itu hanya boleh dikenal pasti melalui dokumen diberikan.

“Perincian ini seakan tidak adil kepada pencarum lain yang memerlukan terutamanya bagi Kategori 2.

“Terdapat ramai pencarum yang terkesan dan tidak layak disebabkan syarat perlu potongan melebihi 30 peratus,” jelas petisyen itu.

Justeru, pelancar petisyen itu menegaskan, mereka sebagai pencarum KWSP menuntut agar Kategori 2 dibatalkan serta merta.

“Syarat ini tidak adil bagi mereka yang dipotong, dikurangkan gaji, elaun dan kerja lebih masa dan tidak melebihi 30 peratus,” katanya.

Pada masa sama, petisyen itu turut menuntut agar penerima i-Lestari mendapat kemudahan i-Sinar secara automatik.

“Penerima i-Lestari yang berniat untuk mengeluarkan Akaun 1 i-Sinar boleh memberikan persetujuan pengeluaran melalui cara yang sama dengan permohonan i-Lestari (tanpa syarat seperti pemotongan 30 peratus atau lebih daripada itu),” tegas petisyen itu.

Salah seorang yangrt menurunkan tandatangan pada petisyen itu, Norbert Jafar merayu agar KWSP mengasihani rakyat yang terjejas dan memberikan kelulusan automatik pada yang telah menerima i-Lestari.

“Tolonglah kami, bantulah kami, kasihanilah kami. Yang ada i-Lestari auto lulus i-Sinar KWSP. Jika bukan caruman rakyat maka tak wujudlah KWSP ini. Kami sebagai rakyat biasa dan juga sebagai pencarum KWSP, mohon sangat-sangat permohonan i-Sinar tanpa syarat diluluskan.

“Sekiranya KWSP tanpa syarat tidak diluluskan serta-merta, kami sebagai rakyat memerhati dan kamu akan menerima akibatnya pada PRU15.

“Jika keluhan rakyat tidak didengar.  Kami rakyat akan membalas perbuatan kamu pada PRU15 akan datang,” kata Nobert memberi amaran.

Sementara itu, seorang lagi penyokong petisyen itu, Joanne Joe dari Kota Kinabalu, Sabah berkata, dia bersetuju semua ahli pencarum yang terjejas layak mengeluarkan simpanan Akaun 1 tanpa syarat.

“Saya menyokong dan bersetuju bahawa semua ahli pencarum layak mengeluarkan Akaun 1 tanpa syarat kerana nasib hidup mati seseorang bukan di tangan kerajaan dan simpanan KWSP.

“Musim COVID-19 ini semua ahli ikut terkesan susah demi menanggung semua ahli keluarga dan suku sakatnya, bukan sekadar mementingkan diri sendiri. Mohon kerajaan benarkan pencarum membuat pilihan sendiri. Terima kasih,” katanya.


Perkampungan Badwi Palestin di Negev dirobohkan buat kali ke-207

NEGEV, 7 Rabiulawal 1444H, Selasa – Pihak berkuasa negara haram Israel merobohkan semua khemah dan struktur di perkampungan Badwi Palestin, Al-Araqeeb di padang pasir Negev untuk kali ke-207 berturut-turut, semalam menyebabkan penduduk dipindahkan, lapor Pusat Maklumat Palestin.

Menurut sumber tempatan, pasukan polis Israel dan pekerja dari Pihak Berkuasa Pembangunan Badwi – yang bertanggungjawab untuk perobohan – menyerbu kampung itu dan mendatangkan malapetaka ke atas segala-galanya.

Kesannya, berpuluh-puluh warga Badwi, termasuk kanak-kanak kembali kehilangan tempat tinggal dan akan mengalami keadaan cuaca yang teruk di padang pasir untuk seketika, sebelum mereka boleh memiliki rumah baharu semula.

Penduduk Al-Araqeeb hidup dalam keadaan ketakutan yang berterusan kerana menjangkakan kampung mereka akan dirobohkan pada bila-bila masa selepas berjaya membinanya semula.

Kira-kira 22 keluarga terdiri daripada 110 orang tinggal di Al-Araqeeb.

Dianggarkan 80,000 orang Badwi Palestin membawa kerakyatan Israel, tinggal di beberapa komuniti Negev, yang sering dinafikan perkhidmatan penting, termasuk kemudahan air, elektrik dan pendidikan.

Kampung itu mula diratakan pada Julai 2010 dan setiap kali penduduk Al-Araqeeb membina semula khemah serta rumah kecil mereka, pasukan pendudukan kembali untuk memusnahkannya, kadang-kadang beberapa kali dalam sebulan.

Terletak di padang pasir Negev (Naqab), kampung itu adalah salah satu daripada 51 perkampungan Arab yang ‘tidak diiktiraf’ di kawasan itu dan sentiasa disasarkan untuk dirobohkan sebelum rancangan untuk ‘Judaise the Negev’, dengan membina rumah untuk komuniti Yahudi baharu.

Jentolak Israel merobohkan segala-galanya, daripada pokok hingga ke tangki air, tetapi penduduk Badwi telah cuba membinanya semula.

Sedangkan, Badwi di Negev digesa mematuhi undang-undang yang sama seperti warga Israel Yahudi.

Mereka membayar cukai tetapi tidak menikmati hak dan perkhidmatan yang sama seperti orang Yahudi di Israel, dan rejim Zionis berulang kali menolak untuk menghubungkan bandar-bandar ke grid nasional, bekalan air dan kemudahan penting lain. – Agensi


Bennet ‘haramkan’ konsulat Palestin di Baitulmaqdis

TEL AVIV, 24 Jamadilawal 1443H, Rabu – Perdana Menteri negara haram Israel, Naftali Bennett mengulangi bantahan membuka semula konsulat Amerika Syarikat (AS) bagi rakyat Palestin di Baitulmaqdis.

“Kerajaan di bawah pimpinan saya telah berulang kali menjelaskan pendiriannya bahawa tidak ada tempat untuk konsulat Palestin di Baitulmaqdis.

“Baitulmaqdis adalah ibu kota satu negara, negara Israel,” kata Bennett ketika mesyuarat Knesset semalam.

Israel menganggap seluruh Baitulmaqdis sebagai sebahagian daripada ‘ibu kota yang tidak boleh dipisahkan’, manakala Palestin melihat Baitulmaqdis Timur sebagai ibu kota bagi negara masa depan mereka.

Israel menduduki Baitulmaqdis Timur dan Tebing Barat secara haram sejak 1967.

Di bawah pentadbiran bekas Presiden AS, Donald Trump, Washington menutup konsulat Baitulmaqdis dan menempatkan kakitangannya di dalam kedutaan AS ke Israel, yang dipindahkan ke Baitulmaqdis dari Tel Aviv pada 2018.

Pengiktirafannya terhadap Baitulmaqdis sebagai ibu negara Israel menimbulkan kemarahan rakyat Palestin dan melanggar konsensus antarabangsa mengenai perkara itu.

Konsulat itu berkhidmat untuk rakyat Palestin di Baitulmaqdis Timur dan Tebing Barat yang diduduki.

Atas dasar untuk membaiki hubungan dengan rakyat Palestin, Presiden Joe Biden berikrar untuk membuka semula konsulat itu, tanpa tarikh diberikan.

Pun begitu Israel berulang kali menolak perkara ini.

Bulan lepas, Menteri Luar Israel, Yair Lapid mengesyorkan konsulat itu dibuka di Tebing Barat. – Agensi


Usaha gencatan senjata patut dirujuk pada Hamas, bukan Israel

BANGI, 26 Rabiulakhir 1445H, Jumaat – Sebarang tindakan atau usaha ke arah gencatan senjata di Gaza perlu dibincangkan dengan Gerakan Perjuangan Islam Palestin (Hamas), bukannya pihak lain.

Naib Yang Dipertua BERJASA Kapar, Ustaz Pathan Hussin berkata, dunia sepatutnya merujuk dan mendapat pengiktirafan daripada Hamas terhadap usaha ke arah gencatan senjata membabitkan konflik Israel-Palestin.

Beliau menegaskan, pengiktirafan, rujukan dan persetujuan daripada Hamas penting kerana gerakan itu yang memimpin perjuangan serta pembebasan Palestin.

Apatah lagi, pengkhianatan dilakukan Israel sebelum ini dalam perjanjian, mewajarkan Hamas untuk menjadi rujukan terhadap semua perkara termasuk syarat serta peraturan dalam gencatan senjata.

“Kita tidak boleh membiarkan Israel atau mana-mana pihak yang menyebelahi mereka mengetuai gencatan senjata kerana mereka adalah pihak yang sering melanggar perjanjian.

“Sejarah membuktikan Israel telah melanggar banyak perjanjian, termasuklah yang dipersetujui oleh Pertubuhan Bangsa-Bangsa Bersatu (PBB) dan badan dunia lain,” katanya.

Sebelum ini, Perdana Menteri Israel, Benjamin Netanyahu mengugut untuk menolak gencatan senjata atau penghantaran bahan api ke Semenanjung Gaza, melainkan Hamas membebaskan tebusan rejim itu.

Bahkan, di sebalik gesaan antarabangsa dan rayuan untuk gencatan senjata kemanusiaan, Israel terus menentang perjanjian walaupun White House mendakwa rejim bersetuju menghentikan serangan selama empat jam setiap hari di utara Gaza.

Israel terus meningkatkan tindakan ketenteraannya, termasuk serangan udara, operasi darat dan pengeboman tentera laut terutama di wilayah utara Semenanjung Gaza.

Sehingga kini, lebih 10,000 orang awam Palestin dibunuh termasuk lebih 4,400 kanak-kanak sejak konflik bermula pada 7 Oktober lalu.


Dr Bee Phang wanita Cina pertama dilantik Komisioner Polis

BANGI, 4 Syaaban 1442H, Khamis – Datuk Dr Lee Bee Phang dilantik sebagai Ketua Urus Setia Ketua Polis Negara (KPN) (Penyelidikan dan Pembangunan) Bukit Aman dengan memangku pangkat Komisioner Polis (CP).

CP adalah gelaran peringkat ketiga tertinggi yang boleh dianugerahkan kepada pegawai polis selepas Ketua Polis Negara (IGP) dan Timbalan Ketua Polis Negara (DIG).

Sebelum dilantik ke jawatan itu, Bee Phang memegang jawatan Timbalan Ketua Urus Setia Ketua Polis Negara (KPN) (Penyelidikan dan Pembangunan) Urus Setia Pejabat Ketua Polis Negara, Bukit Aman.

Pelantikan pada 12 Mac itu menjadikan beliau polis wanita Malaysia-Cina pertama yang memegang pangkat CP, lapor Oriental Daily.

Menurut New Straits Times, Bee Phang dinaikkan pangkat sebagai Timbalan Pesuruhjaya pada 28 Mei 2015.

Pada masa itu, beliau adalah Ketua Eksekutif Institut Keselamatan Awam (IPSOM).

Bee Phang telah memegang jawatan polis lebih dari 34 tahun. Beliau menyertai pasukan itu sebagai pelatih pada tahun 1987.

Menurut Gaung Ming Daily, Bee Phang adalah pegawai polis yang berpendidikan tinggi dan berbakat.


PRN: Pembahagian kerusi PH-BN di Selangor selesai

BANTING, 13 Zulhijjah 1444H, Ahad – Perbincangan berkaitan agihan kerusi antara Pakatan Harapan (PH) dan Barisan Nasional (BN) bagi Pilihan Raya Negeri (PRN) Selangor sudah selesai, kata Pengerusi PH Selangor, Datuk Seri Amirudin Shari.

Menteri Besar Selangor itu berkata, selebihnya beliau serahkan kepada Pengerusi PH, Datuk Seri Anwar Ibrahim dan Pengerusi BN, Datuk Seri Dr Ahmad Zahid Hamidi untuk berbincang.

“Dah selesai Selangor bincang, selesai bagi kami tapi yang di pusat itu (bagi) mereka bincang. (Selebihnya), anda tanya PM (Perdana Menteri Anwar) dan TPM (Timbalan Perdana Menteri Ahmad Zahid) kerana (keputusan) sekarang di tangan mereka,” katanya pada sidang media selepas merasmikan Taman Tema Air, SplashMania Waterpark di Gamuda Cove di sini hari ini.

Pada minggu lepas, beliau memaklumkan rundingan agihan kerusi antara PH dan BN bagi PRN Selangor dijangka selesai selepas sambutan perayaan Aidiladha.

Mengulas mengenai program hari ini, Amirudin berkata taman tema air yang dilengkapi dengan pembangunan dan kawasan komersial itu merupakan tarikan terbaharu di selatan Selangor.

“Ini adalah kesinambungan yang kita mahu di selatan Selangor dan permulaan baik untuk pembangunan, yang sekali gus mampu memberi lonjakan ekonomi, penambahan pendapatan, peluang pekerjaan dan pelaburan kepada negeri.

“Saya yakin bahawa Selangor akan terus kekal sebagai satu daripada destinasi pelancongan paling popular di negara ini dan terus meningkatkan hasil negeri daripada pelancongan,” katanya.

Taman Tema Air SplashMania berkeluasan 6.47 hektar yang dibina oleh Gamuda Land itu mula dibuka kepada orang ramai sejak Februari lepas dan menawarkan 39 tarikan termasuk 24 permainan gelongsor. – Bernama